Ευαγγέλιο της Κυριακής Α΄ Λουκά - Τα δίχτυα της Χάριτος (Γραπτό Κήρυγμα). ~ π. ΑΝΤΩΝΙΟΣ ΧΡΗΣΤΟΥΠΡΕΣΒΥΤΕΡΟΣ ΑΝΤΩΝΙΟΣ ΧΡΗΣΤΟΥ\nΕυαγγέλιο της Κυριακής Α΄ Λουκά - Τα δίχτυα της Χάριτος (Γραπτό Κήρυγμα).\n10:56 μ.μ. π. Αντώνιος Χρήστου No comments\nΠαράξενος ο τρόπος Του Κυρίου μας! Διδαχές και θαύματα ενώνονται σε μια πράξη μαρτυριακή με την οποία ελευθερώνει τους ανθρώπους εγκλωβίζοντάς τους σε μια απόκοσμη κατάσταση αγάπης ατελείωτης, υπέρχρονης, αδιανόητης. Απλώνει τα δίχτυα της Χάριτος και μας μαθαίνει τον τρόπο τους, πώς να τα απλώνουμε και πώς να αλιεύουμε και μείς, όχι τους ιχθύες της Γεννησαρέτ, αλλά τους ανθρώπους «τους καθήμενους εν σκότει». Οι απόστολοι καταρχάς ως αλιεύματα της Χάριτος, απολαμβάνουν την μυστική και ατέρμονη χαρά της θείας κλήσης και γίνονται και αυτοί σαν Τον Ιησού,παράξενοι με θαύματα και διδαχές.\nΩ! Χριστέ μου! Τι έκανες στους μαθητές σου! Πως ομοιάζουν με σένα! Έλεγε κάποτε ένας γέροντας πώς δεν έχει ανάγκη να δει πως ήταν Ο Χριστός, βλέπει τους Αγίους Του!\nΓίνανε πολύ καλοί ψαράδες οι Απόστολοι και δίδαξαν την τέχνη τους στους διαδόχους τους. Αυτό καλείται αποστολική διαδοχή που φτάνει έως τις ημέρες μας. Οι Χριστιανοί μπορούν να καλούνται και «αλιείς ανθρώπων». Άλλοι με τις διδαχές τους, άλλοι με θαύματα και σημεία και άλλοι και από τα δυο, ζούνε με Τον Θεό και Τον διαδίδουν. Βιώνουν τέτοια σχέση με το άυλο που από τα ατελείωτα θαύματα στην καθημερινότητά τους είναι σημειοφόροι!\nΑυτά είναι μια καθημερινότητα για την Εκκλησία Του Χριστού. Οι χριστιανοί ψηλαφούν οι ίδιοι Τον Χριστό και είναι έτοιμοι αυτό που ψηλάφισαν να το διδάξουν και με θαυμαστά σημεία να επιβεβαιώσουν την αλήθεια του. Γι αυτό κανείς δεν μπορεί να αντισταθεί στο κάλεσμα της Εκκλησίας. Είναι βιωματικό και αληθινό. Όσοι αρνούνται αυτό το κάλεσμα, ίσως ακόμη να μην έφτασε η ώρα τους, η ευλογημένη στιγμή να πιαστούν από τα δίκτυα κάποιου αποστόλου Του Χριστού. Βέβαια είναι θλιβερό, στις ημέρες μας να υπάρχουν χριστιανοί που να μη νοιάζονται για τα θέματα την Πίστης και να μένουν προσκολλημένοι μόνο στα υλικά και αθειστικά συστήματα της λεγόμενης Νέας Τάξης Πραγμάτων.\nΠόσο κρίμα όμως είναι και άδικο, για τη σημερινή πατρίδα μας που τόσα δώρα δέχτηκε από τον Θεό, να απέχει της ευλογημένης παραδόσεως. Είναι η πιο ευλογημένη χώρα, όμως τείνουμε συνεχώς εμείς οι νεοέλληνες να απομακρυνόμαστε από Αυτόν. Και όσο θα μένουμε μακρυά Του, τόσο θα αναζητούμε τη σωτηρία μας σε συμφωνίες, προγράμματα και μνημόνια που δήθεν θα μας χαρίσουν ανάπτυξη και πρόοδο. Όμως αν συνεχίσουμε να αρνούμαστε τα δίχτυα της Χάριτος, ελπίδες για καλύτερες ημέρες δε θα μπορούμε να τρέφουμε. Μόνο με τον θαυματουργό Κύριό μας και τους Αγίους Του, μπορούμε να ζήσουμε ευτυχισμένοι.\nΑυτό που πραγματικά χρειάζεται η Ελλάδα μας αλλά και ο καθένας μας, το περιγράφει με τον ζωντανό του λόγο ο μακαριστός επίσκοπος Φλωρίνης Αυγουστίνος.\n«Να τεντώσουμε το αυτάκι μας και ν’ ακούσουμε το λόγο του Θεού. Αν μπορούσα να χω όλη την Ελλάδα μπροστά μου, θα φώναζα: Όλοι μας απατήσανε, όλοι εκμεταλλεύθηκαν τη μικρά μας χώρα. Έξω πλέον αυτά. Ας ακούσουμε το ραδιοφωνικό σταθμό όχι του ενός και του άλλου, αλλά το ραδιοφωνικό σταθμό του ουρανού, τη φωνή του Κυρίου ημών Ιησού Χριστού. Ν ἀκούσουμε το Χριστό και να κάνουμε μαζί του συμβόλαιο και να εκτελέσουμε το πρόγραμμά του.\nΜε λίγα λόγια, η γλώσσα μας, που τώρα έγινε γλώσσα οχιάς, να σταματήση να βλαστημά το άγιο όνομά του, που σε καμμιά φυλή στον κόσμο δεν βλασφημείται έτσι όπως εδώ. Τα χέρια μας να σταματήσουν να κλέβουν και να παλαμίζουν μέρα – νύχτα το άγιο και ιερό Ευαγγέλιο με τους αμέτρητους όρκους. Τα πόδια μας να σταματήσουν να τρέχουν στα κέντρα διαφθοράς. Η καρδιά μας να σταματήση να βγάζη μίσος και κακία… Μ’ ένα λόγο, όλοι να βαδίσουμε το δρόμο του Θεού.\nΤότε, ω τότε! Δώστε μου μια Ελλάδα χωρίς βλαστήμια, χωρίς όρκους, χωρίς μοιχείες, πορνείες, διαζύγια…, δώστε μου μια Ελλάδα με Χριστό, και σας υπογράφω· τότε θα είνε ευλογημένοι οι κάμποι μας, ευλογημένα τα σπίτια μας, ευλογημένα τα πάντα. Χώμα θα πιάνουμε, μάλαμα θα γίνεται. Θα πεισθούμε εκ των πραγμάτων, ότι «ενός εστι χρεία» (Λουκ. 10,42), και θα ψάλλουμε όλοι μας· «Πλούσιοι (πλούσια μεγάλα κράτη) επτώχευσαν και επείνασαν, οι δε εκζητούντες τον Κύριον ουκ ελαττωθήσονται παντός αγαθού» (Ψαλμ. 33,11). Αμήν».\nPosted in: Ευαγγέλιο, Κηρύγματα-Ομιλίες, Κυριακή, π.Νικόλαος Μανώλης


Τα καλύτερα ξενοδοχεία για το 2018 - Beaver Falls - TripAdvisor\nΤα καλύτερα ξενοδοχεία - Beaver Falls, Πενσυλβάνια\nBeaver Falls - Ξενοδοχεία\nΝο 1 από 8 ξενοδοχεία: Beaver Falls\nΝο 2 από 8 ξενοδοχεία: Beaver Falls\nΝο 3 από 8 ξενοδοχεία: Beaver Falls\nBeaver Falls: Άλλα ξενοδοχεία εκεί κοντά (27)\n10,3 χλμ. από Beaver Falls\n10,4 χλμ. από Beaver Falls\n10,7 χλμ. από Beaver Falls\n10,8 χλμ. από Beaver Falls\n19,8 χλμ. από Beaver Falls\n19,9 χλμ. από Beaver Falls\n20,6 χλμ. από Beaver Falls\n20,8 χλμ. από Beaver Falls\n20,9 χλμ. από Beaver Falls\n21,0 χλμ. από Beaver Falls\n21,1 χλμ. από Beaver Falls\n21,3 χλμ. από Beaver Falls\n21,5 χλμ. από Beaver Falls\n21,6 χλμ. από Beaver Falls\n21,8 χλμ. από Beaver Falls\n22,0 χλμ. από Beaver Falls\n22,2 χλμ. από Beaver Falls\n22,3 χλμ. από Beaver Falls\n23,9 χλμ. από Beaver Falls\n24,3 χλμ. από Beaver Falls


Ευκαιρία τα νομίσματα των αναδυόμενων αγορών[;] – Παρά τις ανησυχίες για μια αύξηση των επιτοκίων από τη Fed | Mikrometoxos.gr\nΕυκαιρία τα νομίσματα των αναδυόμενων αγορών[;] – Παρά τις ανησυχίες για μια αύξηση των επιτοκίων από τη Fed\n19.06.2015 06:10 Ευκαιρία τα νομίσματα των αναδυόμενων αγορών [;]\n19/06/2015 – 02:59\nΠαρά τις ανησυχίες για μια αύξηση των επιτοκίων από τη Fed\nΤώρα ενδεχομένως να είναι η ώρα για αγορές νομισμάτων των αναδυόμενων αγορών, παρά το γεγονός ότι οι αγορές προετοιμάζονται για ένα άλλο «ξέσπασμα», όσο η Ομοσπονδιακή Τράπεζα των ΗΠΑ πλησιάζει στην πρώτη αύξηση των επιτοκίων της σε εννέα χρόνια, όπως εκτιμούν ορισμένοι αναλυτές, σύμφωνα με δημοσίευμα του «CNBC».\n«Κάποια από αυτά τα νομίσματα θα ενισχυθούν μεσοπρόθεσμα και μακροπρόθεσμα», δήλωσε ο Julien Seetharamdoo, επικεφαλής επενδυτικής στρατηγικής στην HSBC Global Asset Management, σημειώνοντας την προτίμησή τους για τις ασιατικές αναδυόμενες αγορές με υποστηρικτικά μακροοικονομικά θεμελιώδη. Ο ίδιος εμφανίζεται θετικός απέναντι στο γουόν της Νότιας Κορέας, τη ρουπία της Ινδίας και το ρινγκίτ της Μαλαισίας.\nΑυτό έρχεται σε αντίθεση με τις ανησυχίες της αγοράς ότι τα υψηλότερα επιτόκια στις ΗΠΑ θα πυροδοτήσουν ένα sell-off στα assets των αναδυόμενων αγορών (Ε.Μ.), καθώς οι υψηλότερες αποδόσεις των κρατικών ομολόγων των ΗΠΑ, που θεωρούνται «ασφαλή» καταφύγια, καθιστούν λιγότερο ελκυστικά τα πιο ριψοκίνδυνα assets.\nΠαρόμοιες ανησυχίες είχαν οδηγήσει σε ένα ευρύ sell-off, γνωστό ως «taper tantrum», στις αναδυόμενες αγορές στα μέσα του 2013, όταν ο τότε επικεφαλής της Fed, Μπεν Μπερνάνκι, εξέπληξε τις αγορές ανοίγοντας μια συζήτηση για μια σταδιακή μείωση των αγορών assets από την κεντρική τράπεζα.\nΌμως, ο Seetharamdoo σημειώνει ότι ενώ άλλα assets, όπως το σταθερό εισόδημα, σταθεροποιήθηκαν μετά το «taper tantrum», τα νομίσματα των Ε.Μ. πωλούνται για περισσότερα από δύο χρόνια. Το ρινγκίτ της Μαλαισίας, για παράδειγμα, έχει χάσει σχεδόν το 23% της αξίας του έναντι του δολαρίου από τις αρχές του 2013. Ο ίδιος προειδοποίησε, ωστόσο, ότι δεν πρόκειται για ένα βραχυπρόθεσμο παιχνίδι. «Υπάρχει σαφής κίνδυνος για περισσότερη αστάθεια και αδυναμία σε βραχυπρόθεσμο ορίζοντα», ειδικά καθώς η Fed θα αυξάνει τα επιτόκια.\nΗ Fed διατήρησε την Τετάρτη αμετάβλητα τα επιτόκια μετά από τη διήμερη συνεδρίασή της, αλλά άφησε να εννοηθεί ότι θα μπορούσε να προβεί σε μία αύξηση, ή και δύο, κατά το τρέχον έτος.\nΟ Seetharamdoo δεν είναι ο μόνος που δεν αναμένει ένα νέο μεγάλο «tantrum». «Τα περισσότερα νομίσματα των Ε.Μ. εμφανίζονται πλέον υποτιμημένα έναντι του δολαρίου, κάτι που συνιστά μια αρκετά διαφορετική κατάσταση από εκείνη που επικρατούσε πριν από δύο χρόνια», δήλωσε ο David Rees, οικονομολόγος στην Capital Economics.\n«Αν και πιστεύουμε ότι μια αύξηση από τη Fed θα οδηγήσει πιθανότατα σε περαιτέρω ενίσχυση του δολαρίου κατά τους επόμενους μήνες, συνολικά περιμένουμε ότι μια επιπλέον υποτίμηση των νομισμάτων των αναδυομένων αγορών θα είναι περιορισμένη», δήλωσε.\nΤην ίδια ώρα, κάποιοι άλλοι δεν ενδιαφέρονται ιδιαίτερα για assets των Ε.Μ. «[Είναι] ακόμα πολύ νωρίς για να ενθουσιαστούμε», ανέφερε η Amundi, η οποία είναι ουδέτερη σε νομίσματα των E.M., επικαλούμενη εν μέρει τις ανησυχίες σχετικά με την οικονομία της Κίνας.


arts: «Πηγή» έμπνευσης τα χέρια\nΤην πρόσφατη δουλειά της παρουσιάζει η Μαρία Γιαννακάκη στην Αίθουσα Τέχνης Αθηνών (16/3-17/4). Αυτή τη φορά τα χέρια και ο συμβολισμός της κίνησής τους, αποτελούν πηγή έμπνευσης. Μέσα από μια ανθρωποκεντρική ζωγραφική, εξπρεσιονιστικού χαρακτήρα, η δημιουργός απεικονίζει χέρια παιδικά, χέρια που δείχνουν νωχελικότητα, άρνηση, αμηχανία, παιδικές αγκαλιές, μητρικές αγκαλιές, εκφράσεις τρυφερές. Οι φιγούρες και οι συνθέσεις μοιάζουν να βγαίνουν μέσα από μεγάλες κηλίδες μελανιού, ενώ τα υλικά (μετάξι και ρυζόχαρτο) επιβεβαιώνουν τη δημιουργική αφομοίωση των στοιχείων της σινοϊαπωνικής τέχνης. Οπως αναφέρει η ζωγράφος: «Τα χέρια είναι ικανά για αμέτρητες κινήσεις, σχεδόν όπως και οι λέξεις μιλάνε, ρωτάνε, υπόσχονται, προσκαλούν, απομακρύνονται, φοβερίζουν και παρακαλούν, εκφράζουν φόβο, τρόμο, χαρά, λύπη, δισταγμό, ένταση...».\nΗ Μαρία Γιαννακάκη σπούδασε στην Ανωτάτη Σχολή Καλών Τεχνών Αθήνας, με δάσκαλο τον Π. Τέτση (1977-1982) και στην Ακαδημία Καλών Τεχνών της Hangzhou της Κίνας. Τα κείμενα του καταλόγου προλογίζουν οι: Παναγιώτης Τέτσης, Ελισάβετ Πλέσσα.\nLabels: Γιαννακάκη Μαρία


Καταγγελία για σεξουαλική παρενόχληση στη Eurovision - Όσα δήλωσε η Ανδρομάχη\nΌσα δήλωσε η εκπρόσωπος της Κύπρου στη φετινή Eurovision\n12 ΜΑΪ́ΟΥ 22 - 14:46\nΗ καταγγελία Ιταλίδας εθελόντριας στη Eurovision, η οποία αποκάλυψε ότι παρενοχλήθηκε σεξουαλικά, έχει γίνει μεγάλο θέμα, καθώς η 20χρονη καταγγέλλει σεξουαλική παρενόχληση στην Corriere della Sera στο εναρκτήριο πάρτι της διοργάνωσης, όσο συνοδεύει καλλιτέχνη και τους χορευτές του, στον διαγωνισμό της Eurovision που διεξάγεται στο Τορίνο.\nΣτην γιορτή εγκαινίων του φετινού μουσικού διαγωνισμού, την περασμένη Κυριακή, η ίδια και άλλες τρεις συνάδελφοί της, δέχθηκαν παρενόχληση από δυο χορευτές που εργάζονται με καλλιτέχνη που ανήκει σε χώρα της βόρειας Ευρώπης.\nΜάλιστα, στην υπόθεση ενεπλάκη και το όνομα της Ανδρομάχης που εκπροσωπεί την Κύπρο και η τραγουδίστρια μίλησε στην εκπομπή «Super Κατερίνα», λίγο πριν την εμφάνισή της στον Β Ημιτελικό -απόψε-, λέγοντας:\n«Δεν έχω άποψη. Δεν έχω ιδέα για τι πράγμα μιλάτε», απάντησε η Ανδρομάχη.\n«Αν είχα δει κάτι θα ήμουν η πρώτη που θα άνοιγα το στόμα μου γιατί όταν βλέπω να γίνεται κάτι άδικο ή περίεργο το λέω κατευθείαν. Δεν είδα κάτι οπότε δεν έχω καμία άποψη για το θέμα», κατέληξε.\nΠΕΡΙΣΣΟΤΕΡΑ ΓΙΑ EUROVISION, ΣΕΞΟΥΑΛΙΚΗ ΠΑΡΕΝΟΧΛΗΣΗ


3 χωριά σε Ταΰγετο, Ζαγοροχώρια & Πήλιο για... low profile weekend και... high end ομορφιά! Με τις καλύτερες προτάσεις διαμονής & φαγητού!\nΑρχική Travel 3 χωριά σε Ταΰγετο, Ζαγοροχώρια & Πήλιο για… low profile weekend και…...\nΜπορεί να μην είναι διάσημα χωριά αλλά έχουν όλα τα χαρακτηριστικά για να γίνουν! 3 χωριά σε Ταΰγετο, Ζαγοροχώρια & Πήλιο για… low profile weekend και… high end ομορφιά! Με τις καλύτερες προτάσεις διαμονής!\nH Aναβρυτή στον Ταΰγετο\nΗ Αναβρυτή βρίσκεται σε υψόμετρο 800 μέτρων και ξεχωρίζει για τις 3 παραδοσιακές γειτονιές της, τα Καλαμαρέικα, τη Μέσα Γειτονιά και τη Χώρα. Βασικό χαρακτηριστικό τους τα μεγάλα πέτρινα σπίτια με τα ξύλινα μπαλκόνια που μοιάζουν βγαλμένα από άλλη εποχή!\nΗ γραφική πλατεία του χωριού αυτού στον Ταΰγετο προσφέρεται για περιπάτους δίπλα στις μαρμάρινες βρύσες και χαλάρωση στο ψηλοτάβανο καφενείο, συζητώντας με τους λιγοστούς κατοίκους του χωριού, που θα σας πουν ιστορίες για τον τόπο τους, όπως και το καλά κρυμμένο μυστικό του βουνού.\nΤο πέτρινο δημοτικό σχολείο έχει μετατραπεί σε Βοτανολογικό και Γεωλογικό Μουσείο, οπότε αξίζει να του αφιερώσετε λίγο χρόνο. Μην χάσετε το σπήλαιο της Παναΐτσας με το ομώνυμο εκκλησάκι σφηνωμένο κάτω από το βράχο, με εξαιρετική θέα.\nΘα μείνετε στον ξενώνα Αρχοντικό, που αποτελείται από 5 δωμάτια με παραδοσιακό χαρακτήρα και θέα που κόβει την ανάσα, συνδυάζοντας τη φιλοξενία με την οργάνωση δραστηριοτήτων στη φύση.\nΓια φαγητό προτιμήστε τον Αμάραντο των Βρυσέων, στην είσοδο του χωριού, για να απολαύσετε παραδοσιακά μαμαδίστικα φαγητά γύρω από τη μεγάλη σόμπα. Το κρασί ρέει άφθονο και μάλιστα από τα καλύτερα!\nΚάτω Πεδινά: Ανερχόμενο Ζαγοροχώρι\nΈνα από τα πιο γραφικά χωριά της Ελλάδας και του Ζαγορίου, απλώνεται σε τρεις λόφους, ωστόσο η θέα στον εύφορο κάμπο των Σουδενών δημιουργεί ένα καρτποσταλικό σκηνικό που κόβει την ανάσα.\nΜπορεί να επικρατεί η αίσθηση ότι επισκιάζονται από τα Άνω, αλλά αν µπείτε στα ενδότερα του γραφικού οικισµού τους θα καταλάβετε ότι αποτελούν έναν εξίσου «αυτόνοµο» προορισµό. Στην είσοδο θα συναντήσετε το πανέµορφο κτήριο του Παρθεναγωγείου, ενώ στη συνέχεια τα καλντερίµια θα σας οδηγήσουν σε εκπληκτικά αρχοντικά κατασκευασµένα µε την τεχνική της ξερολιθιάς του 18ου αιώνα.\nΗ µακραίωνη ιστορία του έχει αφήσει το αποτύπωµά της και στις εκκλησίες, όπως τον ναό των Ταξιαρχών (χρονολογηµένος το 1611) και του Αγίου Νικολάου.\nΘα μείνετε στον ξενώνα Άπειρος Χώρα, ένα αναπαλαιωμένο αρχοντικό του 16ου αιώνα, με σεβασμό στην παραδοσιακή αρχιτεκτονική του τόπου, συνδυάζοντάς την με τις σύγχρονες παροχές. Τα επτά δωμάτια, όπως και όλοι οι κοινόχρηστοι χώροι, διαθέτουν προσεγμένο χαρακτήρα, με μοντέρνες πινελιές.\nΣτο artistic καφενείο-μεζεδοπωλείο Μεσοχώρι, στην κεντρική πλατεία, έχετε την ευκαιρία να απολαύσετε νόστιμες, φρέσκες σαλάτες και παραδοσιακές πίτες με χειροποίητο φύλλο, ενώ ταυτόχρονα στην αίθουσα με τη μεγάλη βιβλιοθήκη φιλοξενούνται κατά περιόδους εκθέσεις ζωγραφικής και φωτογραφίας.\nΆγιος Λαυρέντιος: Το Πήλιο αλλιώς\nΜόλις 21 χλμ. από τον Βόλο, ο Άγιος Λαυρέντιος είναι αμφιθεατρικά χτισμένος σε υψόμετρο 600 μέτρων, με θέα στον Παγασητικό. Το Πήλιο… αλλιώς, έχει λιθόχτιστα καλντερίμια και καλοδιατηρημένα αρχοντικά, που είναι τα πρώτα που θα συναντήσετε φτάνοντας εδώ.\nΠεριπλανηθείτε στα γραφικά σοκάκια του, καταλήγοντας είτε στην κεντρική πλατεία Χατζίνη είτε στο μοναστήρι του Αγίου Λαυρεντίου με τον μοβ τρούλο-σήμα κατατεθέν του χωριού. Κάντε μια εκδρομή με τα πόδια ή με άλογα στο περίφημο δάσος με τις καστανιές, τα αιωνόβια πλατάνια και τις αγριοκερασιές, φτάνοντας μέχρι την πετρόχτιστη εκκλησία της Παναγιάς της Σουραυλού.\nΓκιστόβα: Γνωρίστε την εκπληκτικής ομορφιάς μεγαλύτερη αλπική λίμνη πάνω στη ψηλότερη κορυφή του Γράμμου!\nΘα μείνετε στον οικογενειακό ξενώνα Δρυάδες, που διαθέτει δωμάτια κλασικού τύπου με μοντέρνες πινελιές, τζάκι και θέα, πλούσιο παραδοσιακό πρωινό, με πίτες και σπιτικές μαρμελάδες, ενώ το εστιατόριό του φημίζεται για τα νόστιμα πιάτα του.\nΑν αγαπάτε τις σπιτικές γεύσεις, στη Φωλιά θα απολαύσετε εξαιρετικό κόκορα κρασάτο συνοδεία ντόπιου κρασιού.\nΉπειρος, Ιωάννινα, Ζαγόρι… Μερικά από τα πιo όμορφα σημεία της Ελλάδας τραβηγμένα σε ένα βίντεο με έναν υπέροχο νοσταλγικό τρόπο! Το Φαράγγι Βίκου και τα Εθνικά Πάρκα της Πίνδου βρίσκονται στο Νομό Ιωαννίνων. Και οι δύο περιοχές έχουν επιβλητικά τοπία με εκθαμβωτική ομορφιά, καθώς και ένα ευρύ φάσμα της πανίδας και της χλωρίδας.\nΒόλος: Περάστε ένα υπέροχο Σαββατοκύριακο με μεζέδες, τσίπουρα και φόντο τον Παγασητικό


** SEA PEARL, ΕΛΣΊΝΚΙ **\nSea Pearl Ελσίνκι\nLaivanvarustajankatu 8 A 18, Ελσίνκι, Φινλανδία\nΤο Sea Pearl παρέχει προσιτή διαμονή στο Ελσίνκι.\nΤο Sea Pearl βρίσκεται επίσης κοντά σε Design Museum, Alexander Theater και Swedish Theater .\nΟι επισκέπτες μπορούν να βρουν Ο Σιδηροδρομικός Σταθμός σε απόσταση 1.6 χλμ και Καθεδρικός Ναός Ουσπένσκι μόλις 1.6 χλμ μακριά από το κατάλυμα.\nΌλα τα δωμάτια στο Sea Pearl διαθέτουν εξοπλισμό σιδερώματος, Wi-Fi, τηλεόραση με πολλά κανάλια, ψυγείο και γραφείο εργασίας. Άλλες ανέσεις περιλαμβάνουν φούρνο μικροκυμάτων, βραστήρα και πλυντήριο πιάτων για αυτοεξυπηρέτηση.\nΔεν είναι μακριά από το σταθμό του μετρό Rautatientori.\nSea Pearl, Φινλανδία\nΞενοδοχείο Romance Κωνσταντινούπολη - kράτηση τώρα;\nΞενοδοχείο Orka Royal Κωνσταντινούπολη - kράτηση τώρα;\nΞενοδοχείο Arena Κωνσταντινούπολη - kράτηση τώρα;\nΞενοδοχείο Hotel9 In Dongdamun Σεούλ - kράτηση τώρα;\nHostel Able Dongdaemun Σεούλ - kράτηση τώρα;\nΜοτέλ Yaja Sinlim Σεούλ - kράτηση τώρα;\nBed and Breakfast Aragona 74 Παλέρμο - kράτηση τώρα;\nΞενοδοχείο Juststay Dongdaemun Σεούλ - kράτηση τώρα;\nBed and Breakfast *1*7*4* Via Roma Παλέρμο - kράτηση τώρα;\nHostel Inturjoven Μάλαγα - kράτηση τώρα;\nΞενοδοχείο επιπλωμένων διαμερισμάτων Duomo Τορίνο - kράτηση τώρα;\nΞενοδοχείο Mercure Centre Chateau Perrache Λυών - kράτηση τώρα;\nBed and Breakfast Il Viandante Τορίνο - kράτηση τώρα;\nΞενοδοχείο Pacific Fortino Τορίνο - kράτηση τώρα;\nBed and Breakfast Des Canuts Λυών - kράτηση τώρα;\nΞενοδοχείο επιπλωμένων διαμερισμάτων Class Τορίνο - kράτηση τώρα;\nBed and Breakfast Al Galileo Siciliano Παλέρμο - kράτηση τώρα;\nΞενοδοχείο Malaga Premium Hotel Μάλαγα - kράτηση τώρα;


Παρασκευή, 17 Σεπτεμβρίου 2021 04:58:54 ΜΜ\nΑρχική›Ειδήσεις›Ναυτιλία›Dry Bulkers: Η αγορά μεταχειρισμένων πλοίων παραμένει ευνοημένη\nΠιο πρόσφατα, τον περασμένο μήνα παραγγέλθηκαν μόνο περίπου 24 νέα πλοία ξηρού φορτίου χύδην. Συγκριτικά, περίπου 84 υπάρχοντα πλοία ξηρού φορτίου χύδην αντάλλαξαν χέρια στην αγορά μεταχειρισμένων.\nΗ έλλειψη σαφήνειας σχετικά με τους πιθανούς μελλοντικούς περιβαλλοντικούς κανονισμούς συνέχισε να οδηγεί τους πλοιοκτήτες να διστάζουν και να καθυστερούν τις νέες ναυπηγήσεις πλοίων. Μέχρι στιγμής φέτος, έχουν παραγγελθεί περίπου 150 πλοία ξηρού φορτίου χύδην και περίπου 470 πλοία ξηρού φορτίου χύδην έχουν ανταλλάξει χέρια στην αγορά μεταχειρισμένων.\nΣυνολικά, παραμένει πολύ χρήσιμο για την αγορά ξηρού χύδην ότι η δραστηριότητα παραγγελιών παρέμεινε πολύ κάτω από τα υψηλά του 2013/2014, ακόμη και καθώς οι τιμές spot φέτος ήταν πολύ καλύτερες από ό, τι φαίνεται το 2013/2014.\nΗ απόδοση της ναυλαγοράς για τα πλοία Capesizes ήταν 14.580 $ / ημέρα το 2013 και 13.800 $ / ημέρα το 2014 και αυξήθηκαν στο ανώτατο όριο των 42.211 $ / ημέρα τον Σεπτέμβριο του 2013. Επιπλέον, το τρίτο τρίμηνο του 2013 έως το πρώτο τρίμηνο του 2014 σημείωσε μέσες τιμές 20.694 $ / ημέρα. Για τα πλοία μεγέθους Panamax ήταν κατά μέσο όρο 9.472 $ / ημέρα το 2013 και 7.718 $ / ημέρα το 2014 και έφτασαν τα μέγιστα των 16.728 $ / ημέρα τον Δεκέμβριο του 2013. Κατά το τρίτο τρίμηνο του 2013 έως το πρώτο τρίμηνο του 2014, ο μέσος όρος ήταν 11.139 $ / ημέρα.\nΟι τιμές των Supramax ήταν κατά μέσο όρο 10.275 $ / ημέρα το 2013 και 9.818 $ / ημέρα το 2014 και έφτασαν στο μέγιστο των 16.333 $ / ημέρα τον Δεκέμβριο του 2013. Κατά το τρίτο τρίμηνο του 2013 έως το πρώτο τρίμηνο του 2014 κατά μέσο όρο 11.760 $ / ημέρα Τα ποσοστά Handysize ήταν κατά μέσο όρο 8.179 $ / ημέρα το 2013 και 7.681 $ / ημέρα το 2014 και έφθασαν τα 11.757 $ τον Δεκέμβριο του 2013. Κατά το τρίτο τρίμηνο του 2013 έως το πρώτο τρίμηνο του 2014, ο μέσος όρος ήταν 9.265 $ / ημέρα. Συνολικά, αυτές ήταν σημαντικά υψηλότερες κορυφές από αυτές που παρατηρήθηκαν το 2012 και βοήθησαν να παραγγελθούν περίπου 950 πλοία ξηρού φορτίου χύδην το 2013 και περίπου 800 σκάφη να παραγγελθούν το 2014.


Το blog που ενώνει... | ΜΠΑΛΟΣ\n0 Γιώργος Βαρβάκης 9:27 π.μ.\nΤο blog που ενώνει...\nΈνας Παλαιστίνιος κι ένας Ισραηλινός «γεφύρωσαν» εικονικά 60 χρόνια μίσους\nΣντερότ-Γάζα. Δύο πόλεις τόσο κοντά κι όμως τόσο μακριά στην προσπάθεια ειρηνικής συμβίωσης Ισραηλινών και Παλαιστινίων.\nΈνα χιλιόμετρο χωρίζει την 20.000 κατοίκων εργατούπολη του νοτίου Ισραήλ, που ιδρύθηκε το 1951 ως στρατόπεδο υποδοχής Εβραίων προσφύγων, από αραβικές χώρες και τη Λωρίδα της Γάζας: τη μεγαλύτερη «ανοικτή φυλακή» του κόσμου, με 1,5 εκατομμύριο κατοίκους, τόπος συνεχών βομβαρδισμών από το Ισραήλ, οικονομικών αποκλεισμών και ανείπωτης φτώχειας, πολύ πριν από την τελευταία πράξη του δράματος.\nΜια απόσταση που φαντάζει αγεφύρωτη, όπως η επί 60 χρόνια ισραηλινο-παλαιστινιακή διαμάχη. Κι όμως, δύο άνθρωποι αποφάσισαν να ρίξουν γέφυρα μέσω του Διαδικτύου, δημιουργώντας ένα κοινό blog, το http://gaza-sderot.blogspot.com, που άρχισε να λειτουργεί τον Ιανουάριο (εκτενές ρεπορτάζ δημοσιεύτηκε στην ισραηλινή εφημερίδα «Χααρέτς» -20/2/2008).\nΑπό Γάζα και Σντερότ\nΕμπνευστές του blog της ειρήνης, είναι «ο Ανθρωπος της Ειρήνης» από τη Γάζα και «ο Ανθρωπος της Ελπίδας» από τη Σντερότ.\n«Το προηγούμενο βράδυ ήταν ένα από τα χειρότερα», έγραψε στις 6 Φεβρουαρίου ο Παλαιστίνιος blogger. «Εδώ και δύο ημέρες η κατάσταση χειροτερεύει στη Γάζα, όπως και στη Σντερότ».\n«Δεν μπορούσαμε να φύγουμε από τη Γάζα για πάρα πολύ καιρό, έτσι ήταν μια ευκαιρία να βγούμε από τη Γάζα για λίγο, να νιώσουμε ότι είμαστε ελεύθεροι να φύγουμε, αν και δεν ήταν αυτό που ονειρευόμαστε, μας έδωσε ελπίδα ελευθερίας», γράφει για την πρόσφατη «μεγάλη φυγή», την έξοδο των κατοίκων της Γάζας για λίγο στην Αίγυπτο.\nΜε όπλο το πληκτρολόγιο\nΟ ένας, ο Παλαιστίνιος, φέρεται να είναι 30 ετών, δάσκαλος έως ότου έκλεισε το σχολείο του. Ο άλλος, ο Ισραηλινός, είναι 40 ετών και εργάζεται στην υψηλή τεχνολογία. «Καθώς γυρίζαμε σπίτι, η φρικτή σειρήνα άρχισε να στριγκλίζει για τις ρουκέτες. Πέσαμε κάτω στο έδαφος... Έπειτα από λίγα λεπτά, σηκωθήκαμε και αρχίσαμε να τρέχουμε, μια και είχαμε αφήσει τα παιδιά στο σπίτι», γράφει ο Ισραηλινός blogger από την άλλη πλευρά του... μετώπου.\n«Δεν προσπαθούμε να φέρουμε την ειρήνη», λέει ο Ισραηλινός blogger, που συστήνεται ως Γκαλ στο δημοσιογράφο της «Χααρέτς». «Ο κόσμος φοβάται ο ένας τον άλλο εξαιτίας ενός ολόκληρου συστήματος προκαταλήψεων και στερεοτύπων και όταν συναντιούνται όλες οι προκαταλήψεις τους αλλάζουν».\n«Αντίθετα με όσα δείχνουν, συνεχίζει, υπάρχουν άνθρωποι στη Σντερότ που σκέφτονται διαφορετικά, που καταλαβαίνουν ότι περισσότερη βία δεν θα σταματήσει τους Κασάμ... Στα ΜΜΕ ακούμε εμπρηστικές δηλώσεις. Δεν μπορώ να εγγυηθώ το πόσοι, αλλά το blog εκπροσωπεί ένα μεγάλο στρατόπεδο στη Σντερότ», λέει ο Ισραηλινός blogger. Η συνέχεια στο blog, http://gaza-sderot.blogspot.com.\nΗ άλλη πλευρά του φεγγαριού…


Οι τοίχοι έχουν καρδιά;\nΈπαιζα στο πλακόστρωτο. Η μπάλα κύλησε απαλά στον πεζόδρομο, χώθηκα μέσα στην οικοδομή. είχαν μόλις ξεκινήσει να σοβατίζουν. Εκεί άλλοτε ήταν το σπίτι του άκαρδου φωνακλά γίγαντα … έτσι έλεγαν τον άνθρωπο που έμενε εκεί. Φώναζε στα ζώα, φώναζε στα παιδιά, φωναζε στους μεγάλους. Γκρίνιαζε και τσακωνόταν όλη την ώρα! …ακολούθησα την μπάλα διστακτικά. Βρέθηκα μπροστά σε έναν τοίχο. Πάνω του ήταν σκαλισμένη μια καρδιά. «Έχουν καρδιά οι τοίχοι, γιαγιά» είπα και η γιαγιά με κοίταξε με απορία. «αλήθεια σου λέω, μάλιστα την άκουσα να χτυπά! άκου γιαγιά, είναι απλά τα πράγματα. Αν ο τοίχος έχει καρδιά έχουν όλοι. Γιατί λέμε πως κάποιος είναι άκαρδος. Γιατί λέμε πως κάποιος είναι σαν τοίχος!; είναι λάθος! Το είδα με τα μάτια μου! Δεν ταιριάζουν όλα αυτά! Εγώ νομίζω πως όλοι έχουν καρδιά και εμείς απλά δεν την βλέπουμε. Άκου, άκου το ρολόι. Τικ τακ τικ τακ… έχει καρδιά».\nΒρέθηκα ξανά στην οικοδομή, κάθησα μπροστά στον τοίχο, είχα φωνάξει και τους φίλους μου. Καθήσαμε εκεί και κοιτούσαμε την καρδιά…ξαφνικά… ακούσαμε βήματα. σηκωθήκαμε και προσπαθήσαμε να ξεσκονίσουμε τα ρούχα μας. «Τι κάνετε εσείς εδώ; Να πάτε στα σπίτια σας» …\nπλησίασα την καρδιά , «θελουμε να την ακούσουμε να χτυπά», είπα.\nΜας κοίταζε με μάτια θυμωμένα, άρχισε να φωνάζει «Τι βλακείες είναι αυτές! Φύγετε απο εδώ, μη σας πάω σηκωτούς στους γονείς σας! Ξέρω τι βρομόπαιδα είστε! Έρχεστε εδώ και χαλάτε ξένες περιουσίες! Φύγετε γρήγορα»\nΤότε η καρδιά άρχισε να χτυπά δυνατά, τόσο δυνατά που ο κακότροπος εκείνος άνθρωπος έκλεισε τα αυτιά του. Το σπίτι γέμισε με χρώματα και φως, και φύτρωσαν γιασεμιά σε κάθε του γωνία…και η καρδιά χτυπούσε... δίχως σταματημό, χτυπούσε με ρυθμό… και έπειτα … ξύπνησα. Ακούμπησα την καρδιά μου και αισθάνθηκα τον ρυθμό της. Τι όνειρο αλήθεια… λες; λες ακόμα και οι τοίχοι να έχουν καρδιά;


Παραδόθηκε ο 62χρονος που περιέλουσε με βενζίνη συμβολαιογράφο - Dikaiologitika | Ειδήσεις\nΕιδικοί διαπραγματευτές της Αστυνομίας που έφτασαν στο σημείο τον έπεισαν να παραδοθεί και αυτή την ώρα κρατείται στο τμήμα ασφαλείας Λευκού Πύργου, όπου ανακρίνεται.\nΠρόκειται για τον ίδιο άνδρα που το Σεπτέμβριο του 2011 αποπειράθηκε να αυτοκτονήσει έξω από υποκατάστημα τράπεζας της Θεσσαλονίκης, περιλούζοντας το σώμα του με αέριο. Τότε, χάρη στην έγκαιρη επέμβαση των αστυνομικών κατάφερε να σωθεί, ενώ η ενέργεια αυτή είχε καταγραφεί ζωντανά από ΜΜΕ. Σε δηλώσεις του αργότερα, συνέδεσε την πράξη του με συσσωρευμένα χρέη που τον οδήγησαν σε αδιέξοδο.\nΟικονομικές διαφορές με συμβολαιογράφο από προηγούμενη επιχειρηματική συνεργασία τους φαίνεται ότι αποτέλεσαν τα αίτια για τη σημερινή του πράξη. Γύρω στις 2.30 μετά το μεσημέρι, ο 62χρονος, κρατώντας μπουκάλια με βενζίνη, εισέβαλε στο συμβολαιογραφικό γραφείο, που στεγάζεται στον πρώτο όροφο οικοδομής, και, σύμφωνα με μαρτυρίες, περιέλουσε τον συμβολαιογράφο και τις δύο συνεργάτιδές του.\nΕκείνοι τελικά βγήκαν έξω από το γραφείο, ενώ ο ίδιος παρέμεινε μέσα, απειλώντας, κατά πληροφορίες, να το παραδώσει στις φλόγες. Αμέσως σήμανε συναγερμός στις Αρχές και επί τόπου έσπευσαν πυροσβεστικά οχήματα, περιπολικά της Αστυνομίας και ασθενοφόρα του ΕΚΑΒ. Η περιοχή αποκλείστηκε και η πολυώροφη οικοδομή εκκενώθηκε.\nΟι ειδικοί διαπραγματευτές της Αστυνομίας τον προσέγγισαν και προσπάθησαν να τον πείσουν να παραδοθεί, κάτι που συνέβη μετά από περίπου δύο ώρες, χωρίς να αναφερθεί κάποιος τραυματισμός. Λίγο πριν τη σύλληψή του ο 62χρονος φαίνεται να έβαλε φωτιά σε χαλί η οποία σβήστηκε άμεσα και δεν πήρε έκταση.\nΟ συμβολαιογράφος δήλωσε ότι το επεισόδιο δεν έχει καμία σχέση με πλειστηριασμούς. ΥΥπήρχε μία ιδιωτική διαφορά, οικονομική μεταξύ εμού και αυτού. Μπροστά στον κίνδυνο να βάλει φωτιά στο γραφείο και να έχουμε ανθρώπινα θύματα φύγαμε αμέσως. Ευτυχώς δεν υπήρξε κανένα θύμα", πρόσθεσε ο ίδιος.


Κάνε συνδυασμούς και βελτίωσε την υγεία σου. – ΙΑΤΡΙΚΟΣ ΣΥΛΛΟΓΟΣ ΑΡΚΑΔΙΑΣ\n31 Μαΐου 2013 31 Μαΐου 2013 isarkadias Άρθρα, Δίχως κατηγορία\nΤο πράσινο τσάι έχει συνδεθεί με μειωμένο κίνδυνο καρδιακών προσβολών, χάρη στις κατεχίνες, ισχυρά αντιοξειδωτικά που περιέχει. Αλλά οι μελέτες δείχνουν ότι περίπου μόνο το 20% αυτών των ενώσεων μπορεί να απορροφήσει το σώμα μας. Πρόσφατα, όταν οι επιστήμονες πρόσθεσαν χυμό λεμονιού στο πράσινο τσάι, η διαθεσιμότητα προς απορρόφηση των κατεχίνων εκτινάχτηκε στα ύψη στο επιβλητικό ποσοστό του 80%.\nΗ χρήση της κανέλας μπορεί να βοηθήσει στη διατήρηση του σακχάρου στο αίμα σας σε υγιή επίπεδα και κατ’ επέκταση να μειώσει την απότομη πτώση της ενέργειας και το αίσθημα κόπωσης τις ώρες αιχμής σε επίπεδο πείνας. Σε μια μελέτη στο American Journal of Clinical Nutrition, η κανέλα βρέθηκε να επιβραδύνει το ρυθμό κένωσης του στομάχου μετά από τα γεύματα και να μειώνει την αύξηση του σακχάρου στο αίμα μετά από αυτά με στόχο τη μείωση του τσιμπολογήματος αργότερα.\nΙατρικός Σύλλογος Πειραιά. Αποκλεισμός Ιατρών από ΕΣΠΑ


Ξεκίνησε την προετοιμασία της η Α.Ε. Σαρωνικός με νέα δεδομένα λόγω του κορωνοϊού.\nΠοδόσφαιρο 25 Αυγούστου 2020\nΜε επτά νέα πρόσωπα και μια επιστροφή ξεκίνησε την Δευτέρα κάτω από ιδιαίτερες και φυσικά πρωτόγνωρες συνθήκες λόγω του Κορωνοϊού, η προετοιμασία της Α.Ε. Σαρωνικός εν όψει την νέας ποδοσφαιρικής σεζόν. Οι ποδοσφαιριστές της νησιωτικής ομάδας έδωσαν το παρόν στην πρώτη προπόνηση στο Δημοτικό Στάδιο της Αίγινας, κάτω από τις οδηγίες του προπονητή Θανάση Μπακόμητρου.\nΗ διοίκηση της νησιώτικης ομάδας έλαβε την άδεια του δημάρχου της Αίγινας κ. Ιωάννη Ζορμπά, ο οποίος τόνισε πως επιβάλλεται να τηρηθούν αυστηρά όλες οι απαραίτητες οδηγίες της Υγειονομικής Επιστημονικής Επιτροπής της Γενικής Γραμματείας Αθλητισμού για να γίνει η επανέναρξη της προπονητικής και αγωνιστικής δραστηριότητας.\nΜάλιστα, με πρωτοβουλία της Α.Ε. Σαρωνικός, πριν την έναρξη της πρώτης προπόνησης, οι αθλητές αλλά και σύσσωμο το επιτελείο της ομάδας, εξετάστηκε από τον ιατρό κ. Γρηγόρη Γαλάνη στο ιατρείο του Δημοτικού Σταδίου. Συγκεκριμένα, οι εξετάσεις που υποβλήθηκαν ήταν παθολογική εκτίμηση με πλήρη ζωτικά σημεία, εξέταση ρινός και φάρυγγα, ακρόαση πνευμόνων και καρδιάς για αποκλεισμό συμπτωματολογίας συμβατής με την νόσο Covid-19. Ο κ. Γαλάνης όπως δήλωσε στο Aegina Portal μετά το πέρας των εξετάσεων, ο έλεγχος ολοκληρώθηκε χωρίς να ανεβρεθεί άτομο με ύποπτη συμπτωματολογία. Ακολούθως οι ποδοσφαιριστές μπήκαν στον αγωνιστικό χώρο για την πρώτη τους προπόνηση εν όψη της νέας σεζόν.\nΗ Α.Ε. Σαρωνικός πραγματοποίησε επτά συνολικά μεταγραφές, ενώ επέστρεψε στην ομάδα ο Τάσος Πασχάλης. Αναλυτικά, αποκτήθηκαν οι Βαγγέλης Τσολακός (33 χρ. αμυντικός από Αστυπάλαια Κορυδαλλού), Κώστας Τρίμπος (35 χρ. μέσος από Αριστείων Λυγουριού), Κώστας Στακάϊ (22 χρ. μέσος από Ερμή Κορυδαλλού), Klaudio Mahmutaj (27 χρ. μεσοεπιθετικός από Ερμή Κορυδαλλού), Ανδρέας Καταρτζόπουλος (21 χρ. μέσος δανεικός από Αετό Κορυδαλλού), Παναγιώτης Καταρτζόπουλος (21 χρ. αμυντικός μέσος δανεικός από Αετό Κορυδαλλού), Νίκος Χαραμής (18 χρ. από την ΜΕΑΠ Πέρα Χωριού Νήσου/Κύπρο), ενώ επέστρεψε και ο Τάσος Πασχάλης (27 χρ. επιθετικός από Ελευθεριακό). Παρελθόν από τον σύλλογο αποτελούν οι Γιώργος Πάλλης, Γιώργος Γκοτσούλιας, Γιάννης Γκιόκα, Τόνι Σαμπάνι, Βασίλης Καλικαντής, Γιάννης Κούτρος και Γιάννης Κάππος, ενώ σε εκκρεμότητα παραμένει η υπόθεση παραμονής ή όχι του Μαλντίν Λαλάϊ.\nΗ νέα αγωνιστική χρονιά θα βρει την νησιωτική ομάδα και πάλι στην Α’ Κατηγορία (η διακοπή του περασμένου πρωταθλήματος την βρήκε στην 3η θέση). Το νέο πρωτάθλημα της σεζόν 2020-2021 θα ξεκινήσει το Σαββατοκύριακο 26 και 27 Σεπτεμβρίου, ενώ το Σαββατοκύριακο 19 και 20 του ίδιου μήνα, θα διεξαχθεί η Β’ Φάση του Κυπέλλου Πειραιά με συμμετοχή και των ομάδων της Γ’ Εθνικής και της Α’ Πειραία (12-13 Σεπτεμβρίου η Α’ Φάση με ομάδες της Β’ και Γ’ Κατηγορίας). Να σημειωθεί ότι στην Γ’ Εθνική ανέβηκαν από την Α’ Πειραιά η Προοδευτική, ο Αίας Σαλαμίνας και ο Καραβάς, ενώ υποβιβάστηκε ο Ερμής Κορυδαλλού.\nΣύμφωνα με τα όσα έχουν γίνει γνωστά μέχρι στιγμής, οι αγώνες του πρωταθλήματος και του κυπέλλου της Ένωσης Ποδοσφαιρικών Σωματείων Πειραιά θα διεξαχθούν χωρίς θεατές μέχρι νεωτέρας, λόγω των μέτρων αντιμετώπισης του Covid 19. Η Α.Ε. Σαρωνικός θα δώσει τρία φιλικά προετοιμασίας, με αντιπάλους το Κερατσίνι (29/8) εντός έδρας, Ερμή Κορυδαλλού (6/9) εκτός έδρας και Α.Ε. Περάματος (16/9), επίσης εκτός έδρας. Να σημειωθεί ότι και οι φιλικοί αγώνες θα διεξαχθούν χωρίς κόσμο στις εξέδρες.\nΣτην κάμερα του Aegina Portal μίλησε ο προπονητής των νησιωτών Θανάσης Μπακόμητρος, και οι ποδοσφαιριστές Κώστας Μπακόμητρος, Χάρης Αγγελάκης και Κώστας Τρίμπος. Ο νεαρός τεχνικός μεταξύ άλλων είπε (λόγω Covid-19), ότι η ομάδα θέτει υψηλότερους στόχους από τα περασμένα χρόνια. Η χρονιά όπως δήλωσε είναι απρόβλεπτη και με δυσκολίες, παρόλα αυτά είπε ότι ‘Δημιουργήσαμε προσδοκίες για μια χρονιά με υψηλότερους στόχους’.


Τα παθητικά χορηγούμενα αντισώματα εξουδετερώνουν τον κοροναϊό | Νέα και ειδήσεις της υγείας\nΤα παθητικά χορηγούμενα αντισώματα εξουδετερώνουν τον κοροναϊό\nΔημοσιεύθηκε : 01 Αυγούστου 2020\nΤα εξουδετερωτικά αντισώματα αποτελούν βασικό συστατικό της προσαρμοστικής ανοσίας έναντι πολλών ιών. Οι καθηγητές της Θεραπευτικής Κλινικής της Ιατρικής Σχολής του Εθνικού και Καποδιστριακού Πανεπιστημίου Αθηνών, Ευστάθιος Καστρίτης και Θάνος Δημόπουλος (πρύτανης ΕΚΠΑ), συνοψίζουν αυτά τα δεδομένα.\nΗ παραγωγή τους από τα ειδικά Β λεμφοκύτταρα μπορεί να προκληθεί είτε μετά από φυσική λοίμωξη ή μετά από εμβολιασμό. Τα αντισώματα μπορούν επίσης να χορηγηθούν ως ανασυνδυασμένες πρωτεΐνες που παράγονται στο εργαστήριο (μονοκλωνικά αντισώματα) ή με τη χορήγηση πλάσματος από αναρρώσαντες ασθενείς.\nΜε αυτό τον τρόπο μπορούν να παρέχουν παθητική ανοσία, είτε προφυλακτικά είτε σαν άμεση θεραπεία. Τα παθητικά χορηγούμενα αντισώματα είναι σήμερα μεταξύ των πιο υποσχόμενων θεραπευτικών και προφυλακτικών παραγόντων έναντι του SARS-CoV-2, ειδικά μέσω της χορήγησης πλάσματος από αναρρώσαντες ασθενείς. Επιπλέον, η κατανόηση της ανοσολογικής απόκρισης με την παραγωγή εξουδετερωτικών αντισωμάτων έναντι του SARS-CoV-2 είναι κρίσιμη για την πρόκληση αποτελεσματικής και διαρκούς ανοσίας με εμβολιασμό.\nΣε πρόσφατες μελέτες, ισχυρά εξουδετερωτικά αντισώματα που αναγνωρίζουν τον τομέα δέσμευσης του υποδοχέα του SARS-CoV-2 (RBD) παράγονται συχνά μετά από λοίμωξη με SARS-CoV-2. Όμως, σε ένα σημαντικό ποσοστό, το πλάσμα από αναρρώσαντες ασθενείς παρουσιάζει χαμηλά επίπεδα εξουδετερωτικής δραστικότητας. Ο βαθμός και ο ρυθμός με τον οποίο ο SARS-CoV-2 μπορεί να εξελιχθεί για να ξεφύγει από τα εξουδετερωτικά αντισώματα είναι επίσης ασαφής.\nΕρευνητές από το Πανεπιστήμιο Rockefeller στη Νέα Υόρκη των ΗΠΑ προσπάθησαν να κατανοήσουν πως ο ιός μπορεί να διαφεύγει από τα εξουδετερωτικά αντισώματα. Συγκεκριμένα, οι ερευνητές χρησιμοποίησαν ανασυνδυασμένους ιούς (όχι κορωνοϊό, αλλά ένα άλλο είδος ιού) στους οποίους «έβαλαν» τον γενετικό κώδικα της πρωτεΐνης-ακίδας με την οποία ο SARS-CoV-2 συνδέεται στους υποδοχείς των κυττάρων. Οι ιοί αυτοί μπορούσαν να αναπαράγονται μέσα στο εργαστήριο και να παράγουν γρήγορα μεταλλαγμένες μορφές της ακίδας.\nΚατόπιν μελέτησαν κατά πόσο πλάσμα από διαφορετικούς αναρρώσαντες δότες καθώς και μονοκλωνικά αντισώματα μπορούσαν να εξουδετερώσουν τον ιό. Όπως παρατήρησαν, υπήρχε ανομοιογένεια στις ανταποκρίσεις και αναλύοντας βαθύτερα διαπίστωσαν ότι ορισμένες μεταλλάξεις στην πρωτεΐνη-ακίδα συνδέονταν με μικρότερη ή μεγαλύτερη αντίσταση στην εξουδετερωτική δράση των αντισωμάτων (είτε από πλάσμα είτε από μονοκλωνικά αντισώματα).\nΚατάφεραν να τυποποιήσουν ορισμένες από τις μεταλλάξεις που σχετίζονταν με μεγαλύτερη αντίσταση στα εξουδετερωτικά αντισώματα και κατόπιν έψαξαν στις δημόσιες βάσεις δεδομένων που περιέχουν την ανάλυση του γονιδιώματος από ιούς SARS-CoV-2 που έχουν απομονωθεί από πολλές διαφορετικές περιοχές και από διαφορετικούς ασθενείς.\nΣυγκρίνοντας τα δεδομένα διαπίστωσαν ότι σε σημαντικό αριθμό απομονωμένων ιών SARS-CoV-2 από ασθενείς είχαν καταγραφεί μεταλλάξεις σαν αυτές που προκαλούσαν αντίσταση στα εξουδετερωτικά αντισώματα στο εργαστήριο. Τα αποτελέσματα αυτά δείχνουν ότι πιθανότερα μείγματα αντισωμάτων να είναι πιο αποτελεσματικά στην αντιμετώπιση του ιού, από ό,τι μεμονωμένα μονοκλωνικά αντισώματα. Επίσης η μελέτη αυτή δείχνει πιθανές δυσκολίες στην ανάπτυξη εμβολίων που θα προσφέρουν καθολική και μακράς διάρκειας προστασία απέναντι στον ιό.\nΤα πραγματικά συμπτώματα της αγοραφοβίας\nΌταν τα βακτήρια κάνουν party στο πλυντήριο ρούχων\nΟκτώ συνήθειες που καταστρέφουν τα μαλλιά μας\nΓια να μην κιτρινίσουν τα δόντια σας αποφύγετε...\nΤα «αθώα» συμπτώματα του ανευρύσματος εγκεφάλου\nΠως σχετίζεται η έκθεση σε φυτοφάρμακα με τα καρδιακά νοσήματα


EVENTS - Praximag\n“Merry CLICKmas” στο Μουσείο Φωτογραφίας\nΤο πρωινό θα ξεκινήσει με την ομάδα μελέτης, διατήρησης και διάδοσης του λαϊκού παραμυθιού και παιχνιδιού «Παραμυθάδες» να αφηγούνται χριστουγεννιάτικες παιδικές ιστορίες. …\nO Christmas City!\nΦώτα στην Αριστοτέλους, που Χριστούγεννα σημαίνει! Όμορφη, απαστράπτουσα και πιο σαγηνευτική από ποτέ, η πόλη φοράει για μια ακόμη χρονιά τα γιορτινά της και μας υποδέχεται σε ένα συναρπαστικό σκηνικό. Οι γιορτές γίνονται αφορμή για ένδοξες εξορμήσεις, πανηγυρικές συναντήσεις, στοχευμένες (ή και άσκοπες)περιπλανήσεις στις θεαματικά -και θεματικά- στολισμένες γειτονιές. Εκεί που τα φωτισμένα αστικά αξιοθέατα …


Οσα πρέπει να γνωρίζετε για τον ύπνο του μωρού – medinova.gr\nΟσα πρέπει να γνωρίζετε για τον ύπνο του μωρού\nΞέρετε πότε το μικρό σας θέλει να κοιμηθεί; Μπορείτε να αναγνωρίσετε τα σημάδια που δείχνουν ότι είναι κουρασμένο και θέλει να ξεκουραστεί; Γνωρίζετε ποια είναι τα «πρέπει» και «δεν πρέπει» του βρεφικού ύπνου;\nΕάν το μικρό σας χασμουριέται, μπορείτε να ξέρετε ότι είναι ώρα για έναν υπνάκο. Αλλά υπάρχουν κι άλλες ενδείξεις: Το τρίψιμο στα μάτια του, το κλάμα και η γκρίνια, είναι σημάδια υπνηλίας στα νεογέννητα. Τα μωρά που είναι κουρασμένα δυσκολεύονται να ηρεμήσουν και να κοιμηθούν, οπότε πρέπει να προσέχετε γι’ αυτά τα σημάδια. Τα μεγαλύτερα μωρά επίσης μπορεί να είναι νευρικά, ανήσυχα και υπερκινητικά.\nΤι γίνεται αν το μωρό αποκοιμηθεί στο κάθισμα του αυτοκινήτου; Απλά, μεταφέρετέ το μέσα στο σπίτι και αφήστε το να τελειώσει τον υπνάκο του στο κάθισμα του αυτοκινήτου. Ρίχνετε όμως ματιές για να βεβαιωθείτε ότι είναι εντάξει. Ενας σύντομος υπνάκος στο κάθισμα του αυτοκινήτου είναι εντάξει, αλλά μη το αφήσετε να κοιμηθεί εκεί τη νύχτα.\nΤα μωρά κοιμούνται πολύ\nΜπορεί να μη το συνειδητοποιείτε από την αρχή, αφού συνήθως εσείς ρίχνετε τα ξενύχτια της ζωής σας με το νεογέννητο, αλλά είναι γεγονός. Ενα νεογέννητο μπορεί να κοιμηθεί ακόμα και 16 ώρες την ημέρα, ξυπνώντας μόνο για το τάισμα και την αλλαγή της πάνας. Καθώς μεγαλώνουν τα μωρά χρειάζονται λιγότερο ύπνο. Στους 6 μήνες κάποια μωρά είναι σε θέση να κοιμηθούν συνεχόμενα όλη τη νύχτα, συν ότι μπορούν να κάνουν και δυο-τρεις υπνάκους στη διάρκεια της ημέρας. Αλλά δεν είναι λόγος να ανησυχήσετε αν το δικό σας δεν ακολουθεί αυτό το πρόγραμμα. Το κάθε μωρό είναι διαφορετικό.\nΜη βασίζεστε στους μικρής διάρκειας ύπνους στο δρόμο\nΜπορεί να μοιάζει δελεαστικό να κοιμάται το μωρό σας στον δρόμο ή στο κάθισμα του αυτοκινήτου όταν εσείς θέλετε να κάνετε παράλληλα με τη φροντίδα του και τα ψώνια ή τις δουλειές σας. Και για κάποια χρονικά διαστήματα είναι εντάξει να γίνεται. Ομως, το να κοιμάται συνεχώς το μωρό στο δρόμο δεν είναι καλό γιατί στο δρόμο δεν μπορεί να πάρει αυτό που χρειάζεται. Αν λοιπόν το μωρό σας μοιάζει κουρασμένο, ίσως αυτός να είναι ο λόγος. Γι’ αυτό φροντίστε να τροποποιήσετε το πρόγραμμά σας, ή βρείτε μια μπέιμπι σίτερ να το κρατήσει, ή να ζητήσετε να το προσέχουν φίλοι ή συγγενείς σας όταν εσείς έχετε δουλειά. Το μωρό πρέπει να κοιμάται στο σπίτι, στο κρεβάτι του και όχι να περιφέρεται συνεχώς στο δρόμο.\nΦαγητό και ύπνος με ενδιάμεσο διάλειμμα\nΕίναι φυσικό για τα μωρά να κοιμούνται μετά το τάισμα. Και ο θηλασμός, αλλά και το μπιμπερό είναι ένας πολύ καλός τρόπος για να αισθανθείτε κοντά στο μωρό σας. Με την πάροδο του χρόνου όμως, μπορεί αυτός να γίνει ο μόνος τρόπος με τον οποίο θα μπορούν να κοιμηθούν. Κι αυτό δεν είναι σωστό. Τα μωρά πρέπει να μάθουν να κοιμούνται από μόνα τους. Προσπαθήστε να ξεχωρίσετε το θηλασμό από τον ύπνο, έστω και για μερικά λεπτά. Διαβάστε του μια ιστορία, πείτε του ένα τραγουδάκι, ή αλλάξτε του πάνα και μετά αφήστε το να κοιμηθεί.\nΤεντώστε το χρόνο μεταξύ των ύπνων\nΕίναι το μωρό σας μεγαλύτερο από έξι μηνών και εξακολουθεί να παίρνει υπνάκους για περίπου 20 λεπτά την ημέρα; Ενθαρρύνετέ το να κοιμάται μεγαλύτερο χρονικό διάστημα. Πώς θα το πετύχετε αυτό; Δοκιμάστε να το κρατάτε περισσότερη ώρα ξύπνιο. Και τεντώστε το χρόνο ανάμεσα στους ύπνους του. Μπορεί μ’ αυτό τον τρόπο να πετύχετε να κοιμάται ιδανικά 1 έως 2 ώρες σε κάθε του ύπνο και να μη βάζει τη… σειρήνα κάθε βράδυ για το δικό σας εγερτήριο.\nΦτιάξτε ένα καλό πρόγραμμα ύπνου\nΦτιάξτε στο μωρό σας ένα καλό πρόγραμμα ύπνου και επιμείνετε σ’ αυτό όσο είναι δυνατόν. Βοηθήστε το μικρό σας:\n* Να κοιμάται τους ίδιους χρόνους κάθε μέρα\n* Να αποφεύγει τον ύπνο αργά το απόγευμα, για να μην έχει πρόβλημα να κοιμηθεί το βράδυ. Αν έχει πρόβλημα να κοιμηθεί, βάλτε το να κοιμηθεί νωρίτερα από το συνηθισμένο ή ξυπνήστε το πολύ πριν από το βραδινό του ύπνο.\n* Χρησιμοποιήστε την κούνια του ακόμα κι αν πρόκειται να πάρει έναν μικρό υπνάκο, ώστε να συνδέσει στο μυαλό του την κούνια με τον ύπνο, όποτε βρίσκεται σ’ αυτήν.\nΤο φτέρνισμα, ο λόξυγκας, το κλαψούρισμα, οι αναστεναγμοί, ακόμα και τα τριξίματα είναι συνηθισμένοι θόρυβοι για ένα μωρό. Πιθανότατα δεν χρειάζεται να βιαστείτε. Ακόμα και το κλάμα μπορεί να σημαίνει ότι το μωρό είναι έτοιμο να τακτοποιηθεί για τον ύπνο του. Περιμένετε λίγο πριν τσεκάρετε, εκτός φυσικά αν πιστεύετε ότι είναι ανήσυχο για άλλο λόγο ή επειδή είναι πεινασμένο.\nΑφήστε το μωρό στην κούνια όταν ξυπνήσει\nΜετά από μερικές εβδομάδες, το μωρό σας δεν θα πρέπει να κοιμάται όταν είναι ξαπλωμένο. Ακόμα κι αν είναι απλά νυσταγμένο δεν υπάρχει πρόβλημα. Θα πρέπει να μάθετε στο μικρό σας πώς να κοιμάται μόνο του χωρίς να χρειάζεται να το νανουρίσετε, να το ταΐσετε ή να το κανακέψετε. Αυτό θα το βοηθήσει να μάθει να κοιμάται μόνο του αν ξυπνήσει στη διάρκεια της νύχτας, χωρίς να χρειάζεται να τρέχετε από πάνω του.\nΣκεφτείτε την ασφάλειά του\nΑν το μωρό σας κοιμάται στον καναπέ, ή στο κρεβάτι σας ή κάπου αλλού εκτός από την κούνια του, θα πρέπει να προσέχετε διπλά. Αυτά τα μέρη δεν είναι ασφαλή. Βάζετε πάντα το μωρό σας για ύπνο ακουμπώντας στο στρώμα την πλάτη του για να προστατεύεται από το Σύνδρομο Αιφνίδιου Βρεφικού Θανάτου. Αφαιρέστε κουβέρτες, μαξιλάρια, ταριχευμένα ζώα και άλλα μαλακά πράγματα από την κούνια του μωρού. Μην βάζετε το μωρό να κοιμηθεί με άλλα -μεγαλύτερα- παιδιά ή με κατοικίδια ζώα.


kantonopou’s blog » Αρχεία Ιστολογίου » Θαυμαστή αλιεία. (Κυριακή Α΄Λουκά +Μητροπ. Σερβίων και Κοζάνης Διονυσίου\n« Ο Άγιος Σέργιος του Ραντονέζ ο Θαυματουργός\nΜέτρησα τα χρόνια της ζωής μου.(Του Mario Raul de Morais Andrade) »\nΈνα πρωινό στην ακτή της λίμνης Γεννησαρέτ, ο Ιησούς Χριστός βρέθηκε περικυκλωμένος από το λαό. Εκεί κοντά ήσαν αραγμένα δύο αλιευτικά πλοιάρια και πιο πέρα οι ψαράδες έπλεναν τα δίχτυα. Καθώς λοιπόν ο Ιησούς Χριστός βρέθηκε μέσα στο πλήθος του λαού, για να τον βλέπουν όλοι και να τον ακούν καλύτερα, σκέφτηκε να κάνει άμβωνα και διδασκαλικό βήμα ένα από τα πλοιάρια που ήσαν εκεί. Το πλοιάριο ήταν του Πέτρου, μπήκε λοιπόν σ’ αυτό κι είπε στον ψαρά να τραβήξει λίγο στ’ ανοιχτά. Κάθισε επάνω στο πλοίο κι από κει άρχισε να διδάσκει το λαό. Ας ακούσουμε όμως στη νεοελληνική δημοτική γλώσσα την ευαγγελική περικοπή, που θα διαβαστεί αύριο στη θεία Λειτουργία.\n«Εκείνο τον καιρό, ο Ιησούς στεκότανε στην ακτή της λίμνης Γεννησαρέτ και είδε εκεί κοντά δυο πλοιάρια, ενώ οι ψαράδες πιο πέρα έπλεναν τα δίχτυα. Τότε μπήκε σ’ ένα από τα πλοιάρια που ήταν του Σίμωνα, και τον παρακάλεσε να ξεμακρύνει λίγο από τη στεριά· ύστερα κάθισε και δίδασκε από το πλοιάριο τα πλήθη. Και μόλις έπαψε να ομιλεί είπε στο Σίμωνα· «Πήγαινε στα βαθειά και ρίξτε τα δίχτυα σας για ψάρεμα». Τότε αποκρίθηκε ο Σίμωνας και είπε· «Διδάσκαλε, όλη τη νύχτα κοπιάσαμε και δεν πιάσαμε τίποτε, μα σαν το λες εσύ θα ρίξω το δίχτυ». Έτσι λοιπόν έκαναν κι έπιασαν πολλά ψάρια, που άρχισε να σκίζεται το δίχτυ τους. Τότε έκαναν νόημα στους συνέταιρους που ήσαν στο άλλο πλοιάριο για να έρθουν να τους βοηθήσουν κι εκείνοι ήλθαν και γέμισαν και τα δυο πλοιάρια, ώστε να κινδυνεύουνε να βυθιστούν. Όταν ο Σίμωνας Πέτρος είδε αυτό που έγινε, έπεσε στα γόνατα του Ιησού και είπε· «Φύγε από μένα, Κύριε, γιατί είμαι άνθρωπος αμαρτωλός». Ζαλίστηκε βέβαια κι αυτός κι όλοι που ήσαν μαζί του με τα ψάρια που έπιασαν το ίδιο κι ο Ιάκωβος κι ο Ιωάννης, οι γιοι του Ζεβεδαίου, που ήσαν συνεταίροι του Σίμωνα. Τότε ο Ιησούς είπε στο Σίμωνα «Μη φοβάσαι, από τώρα και στο εξής θα πιάνεις ανθρώπους». Κι όταν άραξαν τα πλοία στη στεριά, τα άφησαν όλα και πήγαν μαζί του.»\nΑς φέρουμε μπροστά στα μάτια μας αύτη την εικόνα· ο λαός να κάθεται στην αμμουδιά κι ο Χριστός να διδάσκει από το πλοίο. Κι ας σκεφτούμε πόσο άπλες και χωρίς επίδειξη είναι οι θείες ενέργειες. Μέσα σ’ αυτή την απλότητα είναι όλη η θεϊκή μεγαλοπρέπεια. Κι εμείς νομίζομε, αν δώσουμε επισημότητα στα λόγια μας κι αν κρατήσουμε τον κόσμο σε απόσταση, πως αυτό τάχα μας κάνει σπουδαίους και μας επιβάλλει στους ανθρώπους. Μα δεν υπάρχει άλλη μεγαλοπρέπεια από την απλότητα και την ταπεινοσύνη. Ας χαρούμε λοιπόν σ’ όλη της τη φυσική απλότητα τη σκηνή της λίμνης Γεννησαρέτ, όπου ο λαός κάθεται στην ακτή κι ο Ιησούς Χριστός διδάσκει από το πλοίο. Κι ας εκτιμήσουμε όσο πρέπει αυτή την απλότητα, μέσα στην οποία είναι η αλήθεια του Ευαγγελίου και της ζωής. Γιατί, καθώς το Ευαγγέλιο δεν είναι θεωρία, αλλά ζωή, έτσι και είναι απλό, καθώς απλή και φυσική είναι η ζωή. Όταν λέμε πως το Ευαγγέλιο είναι ζωή, αυτό ακριβώς εννοούμε, ότι ο ευαγγελικός λόγος δεν είναι σειρά συλλογιστικών συμπερασμάτων, άλλα μια φυσική και ζωντανή πραγματικότητα.\nΗ «θαυμαστή αλιεία» μετά τη διδαχή του Ιησού Χριστού, ήταν ένα «σημείο», που επισφράγισε το λόγο του θείου Διδασκάλου και εδραίωσε την εμπιστοσύνη σ’ αυτόν των απλών ψαράδων της Γεννησαρέτ. Καθώς σπαρτάριζαν τα ψάρια στα καταστρώματα των πλοιαρίων, έτσι σκιρτούσαν κι οι καρδιές μέσα στα δυο ζευγάρια των αδελφών, που έγιναν οι πρώτοι μαθητές κι ύστερα απόστολοι του Ιησού Χριστού. Μέσα στους δυο αδελφούς, τον Ανδρέα και τον Πέτρο και τους δυο άλλους αδελφούς, τον Ιάκωβο και τον Ιωάννη, δεν έμενε πια κανένας δισταγμός. Όλα τούς έπειθαν πως ο Ιησούς ήταν ο Μεσσίας. Το σημερινό «σημείο» τους βεβαίωσε πια πως αυτός είναι εκείνος που περίμεναν και πως κοντά του βρίσκει εκπλήρωση η προσδοκία τους. Γι’ αυτό ο λόγος του Ιησού Χριστού στον Πέτρο· «από του νυν ανθρώπους έση ζωγρών», αν και παραβολικός και κάπως αινιγματικός, είχε το άμεσο και βέβαιο αποτέλεσμά του. Οι τέσσερις ψαράδες, όπως κι αν τον κατάλαβαν, ο καθένας τον άκουσε χωριστά για τον εαυτό του. Όλα ήσαν έτοιμα, όλα ήσαν ώριμα. Οι ψαράδες έσυραν τα πλοιάρια τους στη στεριά, τα παράτησαν όλα και πήγαν με τον Ιησού Χριστό.\nΔεν θα πρέπει να παραλείψουμε να πούμε πως η αυριανή ευαγγελική περικοπή δεν ομιλεί για την εκλογή των Αποστόλων παρά μόνο για την κλήση τους. Η εκλογή είναι απόρρητο μυστήριο της βουλής του Θεού· η κλήση είναι ένα γεγονός στην ιστορία της «ενσάρκου οικονομίας» του Λόγου του Θεού. Στο γεγονός αυτό δεν θα πρέπει να νομίζουμε πως χωρίς άλλη φυσική αιτία οι ψαράδες της Γεννησαρέτ παράτησαν την εργασία τους και πήγανε να γίνουν μαθητές του Ιησού Χριστού. Χρειάστηκε να τους προετοιμάσει ο βαπτιστής Ιωάννης, χρειάστηκε να ακούσουν πρώτα τη διδαχή του Ιησού Χριστού και να δουν «σημεία», για να τα αφήσουν όλα και να πάνε μαζί του. Αυτός, που τώρα σύχναζε εδώ τριγύρω στις ακτές της λίμνης και τις όχθες του Ιορδάνη· αυτός, που δίδασκε κι ήταν σαν και να συνέχιζε το έργο του Ιωάννη· αυτός, που ο Βαπτιστής τον έδειχνε στους μαθητές του κι έλεγε· «ίδε ο αμνός του Θεού…»· ο Ιησούς λοιπόν, ύστερα κι απ’ αυτό που είδαν σήμερα, ήταν άξιος για να τον ακούσουν και να πάνε μαζί του.\nΑυτό, που κάνουν τώρα οι ψαράδες, είναι βέβαια μια πράξη απεριόριστης εμπιστοσύνης στο πρόσωπο του Ιησού Χριστού, αλλά και απόλυτης ανεξαρτησίας των από τα πράγματα του βίου. Τα πλοία και τα δίκτυα κι όλα τα σύνεργα της ψαρικής ήσαν μια περιουσία ό,τι τέλος πάντων είχαν στη διάθεσή τους οι άνθρωποι εκείνοι, για να μπορούν να δουλέψουν και να βγάλουν το ψωμί τους. Γιατί οι άνθρωποι αυτοί δεν ήσαν αργόσχολοι, από κείνους που ο Απόστολος τούς ονομάζει «περιεργαζομένους», από κείνους δηλαδή που, όταν οι άλλοι εργάζονται, αυτοί συζητούν και κάνουν σχέδια, τάχα για να φτιάξουν τον κόσμο. Οι πρώτοι αυτοί μαθητές έχουν τη δουλειά τους, έχουν τη σειρά τους, δεν είναι απρόκοποι και χασομέρηδες. Και σε μια στιγμή, όταν ακούνε την κλήση τους, τα αφήνουν όλα και πάνε με κείνον που τους καλεί. Μυστήριο ανεξήγητο είναι η εκλογή των Αποστόλων, μα και η κλήση τους και η υπακοή τους δεν είναι από κείνα που εξηγούνται εύκολα. Κανείς δεν μπορεί να ξεδιαλύνει τον τρόπο με τον οποίο κινείται η αγάπη και η σοφία του Θεού σε ό,τι κάνει για τη σωτηρία του άνθρωπου. Κι όταν θαρρούμε πως ολωσδιόλου φυσικά γίνονται όσα γίνονται, πάλι πίσω απ’ όσα βλέπομε είναι το αδιόρατο χέρι του Θεού.\nΑς μην το ξεχνάμε από πότε και πως κηρύχτηκε στον κόσμο το Ευαγγέλιο της σωτηρίας. «Πολυμερώς και πολυτρόπως…», γράφει ο Απόστολος, ο Θεός λάλησε στους Προφήτες. Όταν ήλθε «το πλήρωμα του χρόνου», κατέβηκε από τον ουρανό στο πρόσωπο του Κυρίου Ιησού Χριστού, και ξεκίνησε από τη Γαλιλαία, με κάποιους απλούς ανθρώπους, που είχαν μέσα τους προσμονή κι ελπίδα σωτηρίας· που είχαν τη δύναμη για την κλήση τους να αρνηθούν τον κόσμο. Γιατί στον κόσμο δεν είναι άλλο από την κλήση, από τη φωνή του Θεού, που σε καλεί και σε στέλνει να κάνεις πιστά κι αφοσιωμένα έργο οικοδομής, έργο για σένα και για τους γύρω σου, έργο για τη δόξα του Θεού και για τη σωτηρία σου. Και στον κόσμο έχουν όλοι κλήση, χαρά στον μόνο που φροντίζει να την ξέρει και να της είναι πιστός. Αμήν.\n(Μητροπ. Σερβίων και Κοζάνης Δυονυσίου (+). «Επί πτερύγων ανέμων», τ. Α΄΄, σ. 201-206. Εκδ. Νεκτ. Παναγόπουλος)\nΥποβλήθηκε στις Σεπτέμβριος 25, 2011 στις 10:13 μμ\tκαι βρίσκεται κάτω από ΘΕΟΛΟΓΙΚΑ. . Μπορείς να παρακολουθείς τα σχόλια για το άρθρο χρησιμοποιώντας RSS 2.0 τροφοδότης (feed). Μπορείς να πας στο τέλος και να αφήσεις σχόλιο. Το Pinging προσωρινά δεν επιτρέπεται.


Το πρακτορείο που συμβουλεύει για το κλίμα | Convergences Greece Forum\nΔύο εμπειρογνώμονες σε θέματα βιώσιμης στρατηγικής, η Ellie Austin και η Jessica Ferrow, έχουν ιδρύσει ένα πρακτορείο το οποίο είναι αφιερωμένο στο να βοηθήσει τις επιχειρήσεις να αποκτήσουν μεγαλύτερη κλιματική συνείδηση.\nΌταν η έκθεση της Διακυβερνητικής Επιτροπής για την Κλιματική Αλλαγή (IPCC) κυκλοφόρησε στα τέλη του 2018, προειδοποίησε ότι μας απομένουν 12 χρόνια αν θέλουμε να περιορίσουμε μια καταστροφή από την κλιματική αλλαγή.\nΑυτός ο επείγων χαρακτήρας είναι η ιδέα που οδηγεί το πρακτορείο για τον αντίκτυπο του κλίματος Twelve, που πήρε το όνομά του από τον αριθμό των ετών που μας απομένουν για να κάνουμε πρωτοφανείς αλλαγές σε κάθε πτυχή της κοινωνίας.\nΤο πρακτορείο συνεργάζεται με εταιρείες για να τους βοηθήσεις να πραγματοποιήσουν ουσιαστικές αλλαγές στο τρόπο λειτουργίας τους.\nΗ Ferrow και η Austin – εμπνεύστριες του πρακτορείου – συνέταξαν οδικούς χάρτες βιωσιμότητας για όλους τους πελάτες τους για να τους βοηθήσουν να φτάσουν εκεί που πρέπει να φτάσουν.\nΟι συνιδρύτριες της Twelve, Ellie Austin and Jessica Ferrow.\nΟι επιχειρήσεις “ξυπνούν”!\nΕδώ και μια δεκαετία, η Ferrow συνεργάζεται με οργανισμούς για το πώς να κάνουν τις επιχειρήσεις τους πιο κλιματικά συνειδητές, αλλά έχει διαπιστώσει μια δραματική αύξηση του ενδιαφέροντος πρόσφατα. Με μια νεότερη γενιά να εμπνέεται να αλλάξει το μέλλον, φαίνεται να υπάρχει ένας αυξανόμενος ενθουσιασμός για φιλικές προς το περιβάλλον, κοινωνικά υπεύθυνες μάρκες.\nΤο πρακτορείο Twelve βοηθά επίσης τις εταιρείες με τις οποίες συνεργάζεται να προχωρήσουν προς την πιστοποίηση B Corp. Πρόκειται για ένα πιστοποιητικό που λαμβάνει υπόψη το σύνολο των κοινωνικών και περιβαλλοντικών επιδόσεων μιας εταιρείας.\nΓια τις δύο αυτές εμπειρογνώμονες, η “επιστροφή στην καλύτερη κατάσταση” μετά το COVID-19 είναι απαραίτητη για την επίτευξη του μέγιστου στόχου της IPCC για την υπερθέρμανση του πλανήτη που είναι 1,5 βαθμός. Η ύπαρξη μιας πιστοποίησης όπως αυτή της B Corp δημιουργεί μια νομική απαίτηση για τις επιχειρήσεις να εξετάζουν τον αντίκτυπο αυτού που κάνουν τόσο στους ανθρώπους με τους οποίους συνεργάζονται όσο και στο περιβάλλον.


Φωνή βοώντος... σε αυτιά εκουσίως βουλωμένα\nΣχολιασμός και παρουσίαση\nΈνα κείμενο με ιστορία 70 χρόνων και γραμμένο προ πεντηκονταετίας από τον σοφό και συνετό επίσκοπο Κοζάνης Διονύσιο. Χρήσιμο και ωφέλιμο σε όλη την Εκκλησία. Κληρικούς και λαϊκούς, γιατί συσωματούμενοι γινόμαστε Εκκλησία. Δεν υπάρχει ασώματος κεφαλή, ούτε ακέφαλο σώμα. Όποιος λέει "χρείαν σου οὐκ ἔχω" (είτε με το στόμα είτε ἐν τῇ πράξει το λέει) είναι αιρετικός (δηλαδή νεκρό μέλος) και πρέπει να αποκοπεί από το σώμα. Ο σύγχρονος κίνδυνος βεβαίως για την Εκκλησία είναι... της ασωμάτου κεφαλής, αφού οι λαϊκοί κατάντησαν με τις νομικίστικες ρυθμίσεις του δαιμονικού εναγκαλισμού Εκκλησίας-Κράτους, περιθώριο μέσα στο σπίτι τους. Κανείς δεν τους ρωτάει. Πουθενά δεν συμμετέχουν. Την γνώμη τους (που πλέον δεν έχουν... ως ακατήχητοι) κανείς δεν την υπολογίζει. Εκτός και αν φαντάζεται κανείς συμμετοχή... την βοήθεια στον δίσκο, στους εράνους, και στα συσσίτια...!!\nΜια κληρικοκρατία εγκαλεί για... προτεσταντισμό κάθε προσπάθεια των λαϊκών να πουν «είμαστε κι εμείς εδώ», και που θεωρητικολογεί για την θέση των λαϊκών στην Εκκλησία, ενώ συγχρόνως τους φωνάζει «να μη μιλάνε»!!! Ένας υδροκεφαλισμός τυραννάει την σύγχρονη Εκκλησία (ως διοίκηση) που δεν θέλει να δει ότι η ήδη υπάρχουσα παγερή αδιαφορία των χριστιανών (δεν εννοούμε ως χριστιανούς τους... αρρώστους που παρακολουθούν εκκλησιαστικά χαζό κουτσομπολιά των sites) γίνεται αιτία κάθε μέρα... "αφανούς" (;) διαρροής «ἐκ τῆς αὐλῆς τῆς Ἐκκλησίας», λόγω της πίκρας που αισθάνονται οι χριστιανοί... ως ξένοι στο σπίτι τους!\nΑυτός ο υδροκεφαλισμός είναι μια δαιμονική "θεολογία" που ξεχνά, με τραγικά αποτελέσματα, ότι η κεφαλή αιματώνεται από το σώμα και όταν υπάρξει πρόβλημα στο σώμα τότε... έχουμε εγκεφαλικό! Και συμβαίνει, πολλές φορές, τα μεν μέλη να κινούνται και να λειτουργούν, ενώ η κεφαλή... «ζῶσα τέθνηκε»!!\nΟ γνήσιος δούλος του Θεού, επίσκοπος Κοζάνης Διονύσιος, μας διδάσκει με τον πραΰ και θελκτικό του τρόπο για τα κύρια και καίρια θέματα των χριστιανών (όλων ανεξαιρέτως· κληρικών και λαϊκών). Για την Λατρεία και τις Ακολουθίες. Για την Θεία Λειτουργία και την γλώσσα της. Για το κήρυγμα. Για την μουσική επένδυση των λόγων της προσευχής της κοινότητας, την ψαλμωδία όπως λέμε.\nΕπισημαίνει τις θεολογικές στρεβλώσεις, αυτές που γεννάνε τα "τέρατα" της καθημερινής πρακτικής. Καυτηριάζει τις πληγές που δεν αφήνουν το σώμα να ευρρωστεί. Προτείνει τρόπους εξόδου από αδιέξοδα. Θρηνεί και οδύρεται για την απροθυμία των συναδέλφων του να αφουγκραστούν το τώρα και να εγκαταλείψουν αυταπάτες κυριαρχίας («πιστέψαμε πως είμαστε αφεντικά») και «να διδαχθούν από την ζωή, όπου οι άνθρωποι δεν ανέχονται πια δεσποτισμούς».\nΒέβαια και αυτός δεν γίνεται να «βγει έξω» από την ατμόσφαιρα και το κλίμα της εποχής του. Επισημαίνει σωστά ότι «πρόβλημα για τη θεία λατρεία είναι βέβαια η γλώσσα». Το επισημαίνει εισαγωγικά και αποφαντικά, όμως φοβάται να το αντιμετωπίσει. Έχει γελοιοποιηθεί η δημοτική γλώσσα, ως προσευχητική έκφραση, από τις ανόητες, γλυκανάλατες, αυτοσχέδιες προσευχές των οργανώσεων! (Ὦ Κύριε, θέλομεν νά σέ ἀγαπήσωμεν... θέλομεν νά ἀνάψει ἐντός ἡμῶν τό πῦρ τῆς πρός σέ ἀγάπης... "σιρόπια"). Φοβάται προφανέστατα την ρετσινιά για προτεσταντικές και οργανωσιακές αποκλίσεις (σάματις οι οργανωσιακοί δεν εξευτέλισαν την ανάγνωση εκφώνως των ευχών της Θείας Λειτουργίας, με το θεατρικό τους σόου;) και υπεκφεύγει στο υμνολογικό κήρυγμα. Σε κατ’ ιδίαν όμως συζητήσεις με τον μακάριο πατέρα μας Μελέτιο, [τον οποίον ο Διονύσιος θαύμαζε για την γνώση της αρχαίας ελληνικής γλώσσας, και όταν ο Μελέτιος έγραψε το κείμενο για την αναγόρευση της Τήνου ως ιεράς νήσου, ο Διονύσιος του είπε: Μπράβο Μελέτιε, σε θαυμάζω, μέχρι τώρα νόμιζα ότι ήξερα αρχαία...!] ολόθυμα συμφωνούσε με τις μεταφράσεις των πεζών κειμένων της Λειτουργίας και των Μυστηρίων και τον παρότρυνε να επιληφθεί της προσπάθειας και να τις εισαγάγει στην λατρεία...!!\nΤο κείμενο του αειμνήστου επισκόπου Κοζάνης Διονυσίου Ψαριανού είναι πολλαπλώς χρήσιμο. Για τους εχέφρονες. Οι... εθνικάφρονες και οι πνευματικά ανασφαλείς χριστιανοί, θα κραυγάζουν για προδοσίες. Ατυχώς η βλακεία είναι το πιο διαδεδομένο σπορ. Και στον εκκλησιαστικό χώρο η ενδημούσα και σοβούσα νόσος! Ο Θεός να μας λυπηθεί. Όσο για τον Διονύσιο, και για μας, οι ακροτελεύτιες γραμμές του κειμένου του είναι αυτές που εκφράζουν εκείνον και πρέπει να γίνουν ο "εφιάλτης" για μας:\n«Πώς έχουμε την αξίωση ο λαός να παρακολουθεί αμέτοχος τη Θεία Λατρεία, να μη καταλαβαίνει τίποτε από τα λόγια και την μουσική των ιερών ύμνων και να εξακολουθεί να έρχεται στην εκκλησία και καρτερικά να μας ακούει;».\nΑς έχουμε την ευχή του\nΥΠΟΜΝΗΜΑ Επισκόπου Κοζάνης\nΗ Θεία Λατρεία.\nΌλα δείχνουν ότι έρχονται δύσκολες ημέρες για την Εκκλησία. Χωρίς αυτό να αποτελεί κινδυνολογία, πρέπει να δεχθούμε πως είναι η σκληρή πραγματικότητα. Και δεν φοβούμαστε βέβαια πως θα χαθεί η Εκκλησία, αλλά θα δοκιμαστούν οι χριστιανοί και φυσικά πρώτοι οι ποιμένες. Και πρέπει να παραδεχθούμε πως δεν είμαστε έτοιμοι. Δεν μπορέσαμε να τοποθετηθούμε ορθά μέσα στην πολιτική και κοινωνική πραγματικότητα του καιρού μας. Εξακολουθούμε να έχουμε τις αντιλήψεις παλαιότερων καιρών και φιλοτιμούμεθα να είμαστε όλα τα άλλα, εκτός από ιερείς και λειτουργοί της Εκκλησίας. Και όμως η Εκκλησία πάντα, και περισσότερο στους δύσκολους καιρούς, δεν στέκει παρά ως κοινωνία λατρείας. Ούτε το κήρυγμα, σαν απλή διδασκαλία ούτε η κοινωνική δραστηριότητα κρατούν την Εκκλησία, όσο (αλλά μόνο) η Θεία Λατρεία.\nΗ θεία λατρεία είναι ο καθαγιασμένος χώρος της Εκκλησίας, στον οποίο εντάσσεται και η διακονία του λόγου και η φιλανθρωπία και κάθε άλλη λειτουργία της πίστης. Αυτήν ακριβώς την έκφραση δεν την χρησιμοποιεί χωρίς βαθύτερο λόγο ο Απόστολος· κάθε δραστηριότητα της εκκλησίας είναι λειτουργία και μόνο σαν λειτουργία δικαιώνεται, αλλά και τελεσφορεί. Όλα τα άλλα, στα οποία συνήθως περισπώμεθα οι ποιμένες, με την πλανεμένη γνώμη ότι συγχρονίζουμε το Ευαγγέλιο και το έργο της Εκκλησίας, είναι δραστηριότητες έξω από την ιερατική μας ιδιότητα, τις οποίες ο λαός δεν τις ζητάει και δεν τις θέλει από εμάς. Στο σημείο αυτό όχι μόνο δεν έχουμε ορθή αντίληψη του έργου μας, αλλά και κινδυνεύουμε να κατηγορηθούμε από το λαό ότι δεν πιστεύουμε, όταν μας βλέπει πολύ λίγο ή και καθόλου να μας ενδιαφέρει η θεία λατρεία.\nΑ. Όμως αυτό που λέμε ενδιαφέρον για τη θεία λατρεία δεν είναι απλό πράγμα. Είναι ανάγκη να σκεφθούμε και να τολμήσουμε πολλά σχετικά με τη θεία λατρεία. Επάνω στη λατρεία της Εκκλησίας οι αιώνες κόλλησαν πολλή σκουριά κι εμείς τώρα το μόνο που κάνουμε είναι να τα φορτώνουμε όλα στην παράδοση. Αυτή η παράδοση είναι μια πολύ μεγάλη κακοτοπιά για την Εκκλησία και τη ζωή. Τέλος πάντων η παράδοση δεν είναι για να δεθούμε σ’ αυτήν και να πάμε πίσω, αλλά για να πατήσουμε σ’ αυτήν και να πάμε μπροστά. Χρειάζεται πολλή μελέτη των πραγμάτων και γνώση, για να τολμήσουμε ό,τι είναι ανάγκη να γίνει. Όχι απλώς, για να συγχρονισθεί η θεία λατρεία και να προσαρμοσθεί στις σύγχρονες συνθήκες της ζωής, αλλά για να ξαναβρεί το αληθινό περιεχόμενό της και τη σεμνή εκκλησιαστική της μορφή.\nΜας ενδιαφέρει πάντα η θεία λατρεία της Εκκλησίας, επειδή πιστεύουμε ότι η θεία λατρεία είναι ο κορμός της εκκλησιαστικής ζωής. Εκκλησία θα πει σύναξη και προσευχή των πιστών, όσο κι αν οι καιροί θέλουνε να μας παρασύρουν και να πιστέψουμε πως κάτι άλλο τάχα είναι Εκκλησία. Αντιμετωπίζουμε την πρόκληση και αντέχουμε στην κατηγορία ότι είμαστε πολύ καλογερικοί και μουχλιασμένοι, όπως είπε κάποιος. Όμως εμείς κάθε άλλο έργο και λεγόμενη δραστηριότητα της Εκκλησίας, και το κήρυγμα και τη φιλανθρωπία, τα συνδέουμε και τα εξαρτάμε από τη θεία λατρεία. Δεν μας αρέσει βέβαια η λέξη δραστηριότητα την οποία αναγκαστικά μεταχειριζόμαστε, γιατί αυτή η λέξη δεν είναι δική μας και της Εκκλησίας· μάς έρχεται απ’ έξω και ανήκει στη σύγχρονη αίρεση της δράσης.\nΒ. Θα ’λεγε κάποιος πως αντιφάσκουμε από το ένα μέρος λέμε πως η θεία λατρεία είναι η ζωή της Εκκλησίας κι από το άλλο προτείνουμε μεταρρυθμίσεις στη θεία λατρεία. Μα ακριβώς, επειδή πιστεύουμε πως Εκκλησία είναι κυρίως η θεία λατρεία, γι’ αυτό και επισημαίνουμε όσα δεν πάνε καλά στη θεία λατρεία και προτείνουμε κάποιες μεταρρυθμίσεις, όχι για να την καταστρέψουμε, αλλά για να την ανακαινίσουμε. Όπως έχουν τα πράγματα τώρα, η θεία λατρεία ούτε μας διδάσκει ούτε μας μυσταγωγεί, γιατί και να θέλουμε δεν μπορούμε να λατρεύσουμε «μετά αιδούς και ευλαβείας». Όσοι έχουν γνώση των πραγμάτων και ξέρουν τι πνευματικούς θησαυρούς κρύβει η θεία λατρεία, λυπούνται και θλίβονται, όταν βλέπουν και διαπιστώνουν πόσο ζημιώνεται η Εκκλησία με την παρούσα κατάσταση. Όταν μάλιστα η ίδια η Εκκλησία αναγκάζεται να στρέφεται αλλού και να ζητάει άλλους τρόπους, ξένους προς τη φύση και την αποστολή της, για να δικαιώσει την ύπαρξή της και το έργο της στον κόσμο. Σ’ αυτές τις περιπτώσεις εμείς πάντα θυμούμαστε και επαναλαμβάνουμε το λόγο των Αποστόλων· «ημείς τη προσευχή και τη διακονία του λόγου προσκαρτερήσομεν»\nΌταν λέμε και επαναλαμβάνουμε πως μας ενδιαφέρει η θεία λατρεία της Εκκλησίας, πρέπει να προσθέσουμε ότι το ενδιαφέρον μας αυτό δεν είναι λειτουργικό και θεολογικό, αλλά πρακτικό και ποιμαντικό. Μας ενδιαφέρει η θεία λατρεία ως ζωή και όχι ως επιστήμη. Προσπαθούμε να είμαστε ενημερωμένοι επιστημονικά στα ζητήματα της θείας λατρείας και φροντίζουμε να αποκαταστήσουμε όσο μπορούμε μερικά πράγματα, όχι γιατί φιλοδοξούμε να είμαστε ανακαινιστές, αλλά γιατί μας πιέζουν οι ανάγκες των καιρών. Οι ακολουθίες είναι μακρές, είναι μοναστηριακές και πρέπει να προσαρμοσθούν στις συνθήκες του βίου των ανθρώπων σήμερα. Αυτό το πράγμα δεν μπορούμε να το αγνοούμε, αλλιώς δεν ζούμε τα προβλήματα του καιρού μας και είμαστε ξένοι στον αγώνα και τις αγωνίες των ανθρώπων.\nΑ. Ας αρχίσουμε πρώτα από τις ακολουθίες της Μεγάλης Τεσσαρακοστής. Αυτές είναι ατέλειωτες και εξαντλητικές, μαζεμένες η μία επάνω στην άλλη και μετατοπισμένες παράλογα. Είναι πρωί και διαβάζουμε Εσπερινό, είναι βράδυ και διαβάζουμε Όρθρο. Διαρκώς λέμε το «Άγιος ο Θεός» και «Ο εν παντί καιρώ…» την ίδια ώρα. Είναι τόσο πολλά και τόσο ανακατεμένα όσα λέμε, που λίγοι από τους ιερείς ξέρουν την τάξη και αντέχουν να τα επαναλαμβάνουν σαράντα ημέρες πρωί και βράδυ. Ας μη φοβηθούμε εδώ να πούμε την αλήθεια και να τολμήσουμε ό, τι πρέπει, γιατί δεν είναι πια προσευχή αυτό που γίνεται. Όσοι τυχόν επιμένουμε σ’ αυτά τα πράγματα, με τη γνώμη ότι σεβόμαστε την τάξη και την παράδοση της Εκκλησίας, πρέπει να σκεφθούμε ότι οι περισσότεροι έχουν βαρειά τη συνείδηση, γιατί δεν τα ξέρουν και δεν τα αντέχουν.\nΟ Όρθρος με τις Ωδές και τα Τριώδια, έπειτα οι Ώρες η μία επάνω στην άλλη, έπειτα ο Εσπερινός και κάθε Τετάρτη και Παρασκευή η Λειτουργία των Προηγιασμένων, όλα αυτά σε μία συνέχεια τεσσάρων ωρών, τι νόημα προσευχής και λατρείας έχουν; Είναι μια βαρειά αγγαρεία κάθε μέρα, που πολύ λίγοι μπορούν να την εκτελέσουν αγόγγυστα και ξεκούραστα και άπταιστα, όση καλή διάθεση κι αν έχουν. Είναι λοιπόν ανάγκη όλα αυτά να μείνουν για τα μοναστήρια, όπου ακόμα υπάρχουν μοναχοί, να συντομευθούν δε και να τροποποιηθούν για τους ναούς των ενοριών στις πόλεις και τα χωριά. Για ποιους γίνονται αυτές οι ακολουθίες; Για την Εκκλησία κληρικούς και λαϊκούς ή μόνο για τους ιερείς; Μα ούτε και οι ιερείς αντέχουν ή κερδίζουν τίποτε να διαβάζουν διαρκώς και να ψάλλουν από το πρωί ως το βράδυ.\nΒ. Ας μην τρομάξει κανείς με τη γνώμη μας και με τον τρόπο που την διατυπώνουμε. Περισσότερο από πολλούς άλλους αγαπούμε τη θεία λατρεία της Εκκλησίας. Ζήσαμε και μεγαλώσαμε και γεράσαμε στο αναλόγιο και ό, τι καλύτερο μπορούμε να ξέρουμε το μάθαμε από τα λειτουργικά βιβλία της Εκκλησίας, αλλά είναι ανάγκη να σκεφθούμε και να αποφασίσουμε κάτι γενναιότερο. Μας αναγκάζουν τα πράγματα και δεν μπορούμε να κάνουμε αλλιώς, αν δεν θέλουμε να μείνουμε μόνοι μας μέσα στο ναό και να περνάνε οι άνθρωποι απ’ έξω και να διερωτώνται τι τάχα γίνεται μέσα. Εκεί πηγαίνουν και κοντεύουν να φθάσουν τα πράγματα, κι εμείς επιμένουμε να εκδίδουμε βιβλία, στα οποία μάτην θέλουμε να βάλουμε σε τάξη τις ακολουθίες της Μ. Τεσσαρακοστής και να τις μάθουμε στους ιερείς τετάρτης (στοιχειώδους μόρφωσης δηλαδή) κατηγορίας.\nΣτις λειτουργικές φυλλάδες και τα ιερατικά πρέπει να αποκατασταθούν τα κείμενα. Όταν λέμε αποκατάσταση των κειμένων δεν εννοούμε τη φιλολογική και κριτική τυχόν διόρθωση. Αυτή είναι μια εργασία, που αφορά στους ειδικούς επιστήμονες, ίσως δε αυτή εν μέρει και να έγινε με την εργασία του αειμνήστου καθηγητή Π. Τρεμπέλα «Αι Τρεις Λειτουργίαι ». Εννοούμε κάτι άλλο πιο πρακτικό, να τοποθετηθούν δηλαδή στη φυσική τους θέση οι ευχές και οι εκφωνήσεις. Εδώ, για πολλούς λόγους, έχει γίνει μεγάλη ζημιά, ώστε η κρατούσα ακαταστασία να θεωρείται από πολλούς πως είναι η φυσική και κανονική τάξη. Πριν από πολλά χρόνια, με ανάθεση της Ιεράς Συνόδου, επιμεληθήκαμε την έκδοση του Αρχιερατικού, τώρα δε κατηγορούμαστε ότι το χαλάσαμε, επειδή μόνο και μόνο εβάλαμε τις ευχές και τις εκφωνήσεις στη θέση τους. Κι ακόμα, επειδή αγνοήσαμε την τάξη της χοροστασίας του επισκόπου στη Θεία Λειτουργία. Αλλά αν είναι νοητό να λειτουργεί η Εκκλησία και ο επίσκοπος να στέκει στο θρόνο και να συμμετέχει στη Θεία Λειτουργία περιθωριακά. Αλλά ο επίσκοπος τελεί τη Θεία Λειτουργία.\nΑν και στο τέλος θα δώσουμε το κανονικό διάγραμμα της Θείας Λειτουργίας, σύμφωνα με το οποίο εμείς λειτουργούμε, τώρα όμως ανοίγουμε σαν μια παρένθεση για να ομιλήσουμε για τη διακονία του λόγου, για το κήρυγμα δηλαδή μέσα στη Θεία Λειτουργία. Στην πρώτη απολογία του ο φιλόσοφος και μάρτυς Ιουστίνος γράφει· «Εἶτα, παυσαμένου τοῦ ἀναγινώσκοντος ὁ προεστώς διά λόγου τήν νουθεσίαν καί πρόκλησιν τῆς τῶν καλῶν τούτων μιμήσεως ποιεῖται». Αφήνοντας όλα τα άλλα για το θείο κήρυγμα ενδιαφερόμαστε τώρα για τη θέση του μέσα στη Θεία Λειτουργία. Η άτοπη και επιζήμια μετάθεση του κηρύγματος από την κανονική του θέση, που είναι μετά την ανάγνωση των γραφών, στο τέλος της Θείας Λειτουργίας, φανερώνει πως δεν έχουμε σαφή έννοια και γνώση των πραγμάτων. Διάφοροι λόγοι συνετέλεσαν για να μετατεθεί η ώρα του κηρύγματος, ακόμα και για οικονομία τάχα χρόνου, αλλά αυτή η μετάθεση είναι καταστροφή και της Λειτουργίας και του κηρύγματος. Με την πρόχειρη σκέψη της οικονομίας χρόνου καταστράφηκαν πολλά μέρη της Θείας Λειτουργίας, χωρίς να μας ενοχλεί το πράγμα.\nΤο ίδιο γίνεται με την Εκτενή και τις δύο ευχές των πιστών, που ή διαβάζονται μυστικά, όπου ο λειτουργός ιερέας εύρει καιρό, ή και παραλείπονται όλως διόλου. Ακόμα και στο μητροπολιτικό ναό Αθηνών, μετά το «δόξα σοι, Κύριε, δόξα σοι», ασύνδετα και ξεκόλλητα ο ιερέας εκφωνεί «Όπως υπό του κράτους σου…». Αυτά όλα είναι αδιανόητα και ασυγχώρητα, όταν μάλιστα ύστερα στη Μ. Είσοδο εκφωνούνται ατέλειωτοι κατάλογοι ζώντων και κεκοιμημένων. Αλλ’ ακριβώς ονόματα ζώντων και κεκοιμημένων εκφωνούν στην εκτενή, η οποία παραλείπεται. Αυτά τα ονόματα που εκφωνούνται στη Μ. είσοδο, των Πατριαρχών, των επισκόπων, του έθνους, του Στρατού, των αρχών και των εξουσιών τού κράτους, μέχρι και των γονέων, αναδόχων και διδασκάλων δεν έχουν καμμιά θέση, και γίνονται μόνο από έλλειψη γνώσης των πραγμάτων και από ανθρωπαρέσκεια. Ονόματα στη Θεία Λειτουργία μετρημένα και σεμνά εκφωνούνται στην Εκτενή και μνημονεύονται ύστερα στα Δίπτυχα. Τα άλλα είναι άκαιρα και περιττά.\nΘα πρέπει βέβαια να κάνουμε συγκεκριμένες προτάσεις, τις οποίες δεν θα παραλείψουμε, αλλά θέλουμε πρώτα να εξαντλήσουμε κάθε λόγο για τις διαπιστώσεις και παρατηρήσεις μας μέσα σε πενήντα χρόνια ιερατικής ζωής και διακονίας. Γιατί όσα τολμάμε και γράφουμε τώρα δεν είναι θεωρητικές σκέψεις, αλλά συμπέρασμα πείρας μέσα στη λειτουργική ζωή της Εκκλησίας και, δεν το αποκρύπτουμε, σε πολλά σημεία τροποποιήσεις που επιχειρήσαμε στην Επαρχία μας. Στο σημείο αυτό ξέρουμε πόσο επικίνδυνο είναι το πράγμα για την ενότητα της Εκκλησίας και όμως μπορούμε ειλικρινά και με συνείδηση να βεβαιώσουμε ότι κανένας δεν σκανδαλίσθηκε με όποιες επιβαλλόμενες τροποποιήσεις επιχειρήσαμε σιγά-σιγά μέσα σε τριάντα χρόνια. Κάποιες τέτοιες απόπειρες άρχισαν από το μητροπολιτικό ναό των Αθηνών, τότε που είχαμε αιχμαλωτίσει τον εαυτό μας και πιστεύαμε ότι, με τη ευκαιρία της ραδιοφωνικής μετάδοσης της Θείας Λειτουργίας, θα μπορούσαμε να δημιουργήσουμε λειτουργική παράδοση στον ορθόδοξο ελλαδικό χώρο. Κανείς δεν διαμαρτυρήθηκε τότε, αλλά δυστυχώς και τίποτε δεν έμεινε απ’ ό, τι προσπαθήσαμε κάτι καλύτερο να κάνουμε.\nΑφού ο λόγος το έφερε ως εδώ, δεν θα πρέπει να διστάσουμε να πούμε λίγα λόγια για το μητροπολιτικό ναό των Αθηνών, που η Θεία Λειτουργία του κάθε Κυριακή ακούεται όχι μόνο σε όλη την Ελλάδα, αλλά ως την Τεργέστη και τη Ρώμη και όλη την ανατολική Μεσόγειο. Το τι προσπαθήσαμε να κάνουμε από το 1950 έως το 1956 ούτε είναι τώρα ο καιρός ούτε θέλουμε να το πούμε· είναι πολλοί που το θυμούνται και είναι γεμάτο το αρχείο μας και στη διάθεση κάθε μελετητή από σχέδια, μελέτες, μουσικά χειρόγραφα και επιστολές. Δυστυχώς δεν έμεινε τίποτε από την προσπάθεια εκείνη, και η Θεία Λειτουργία, καθώς την κάνουμε αν τύχει κάποια Κυριακή να μην είμαστε και να μη λειτουργούμε στην επαρχία μας, ούτε υποδειγματική ούτε από τις καλύτερες είναι σε λειτουργική τάξη και ψαλμωδία. Θα μπορούσαμε να αναφερθούμε σε ειδικές περιπτώσεις με ημερομηνίες, σύμφωνα με ειδικές σημειώσεις που κρατήσαμε. Όταν ομιλούμε για ορθόδοξη λατρεία και για βυζαντινή μουσική και για λειτουργική παράδοση, δεν επιτρέπεται ο μητροπολιτικός ναός των Αθηνών να παρουσιάζει τόση ακαταστασία και φτώχεια σ’ αυτά τα πράγματα και να μας ακούει όλος ο κόσμος.\nΗ γλώσσα της θείας λατρείας\nΠρόβλημα για τη θεία λατρεία είναι βέβαια η γλώσσα. Πολλοί κιόλας το προτείνουν με αξίωση ότι πρέπει να μεταφραστούν και το Υμνολόγια και η θεία Λειτουργία. Το πράγμα δεν είναι τόσο απλό, όσο από την πρώτη άποψη φαίνεται, όχι μόνο για λόγους ουσίας, αλλά και για λόγους τεχνικούς. Η γλώσσα της θείας λατρείας και των ύμνων της Εκκλησίας δεν είναι βέβαια η κλασσική αρχαία ελληνική γλώσσα, είναι όμως γλώσσα ποιητική, που παρουσιάζει τις δυσκολίες όχι κυρίως στις λέξεις, αλλά στα νοήματα. Είναι γλώσσα καθιερωμένη και καθαγιασμένη ως γλώσσα προσευχής και δεν είναι εύκολο να αλλάξει, χωρίς καταστροφή στη συνείδηση των χριστιανών των ιερών εννοιών. Το βλέπει κανείς πόση λίγη εντύπωση και υποβλητικότητα προξενούν οι αυτοσχέδιες λεγόμενες προσευχές όχι μόνο για τα ρηχά νοήματά τους, αλλά και για την πεζή γλώσσα της καθημερινής ομιλίας. Αλλά και για λόγους τεχνικούς δεν είναι δυνατή η μετάφραση των ύμνων· οι ύμνοι δεν είναι ποιήματα, στα οποία ύστερα προστέθηκε μουσική, αλλά είναι μέλη, ποίηση δηλαδή και μουσική μαζί, όπου κάθε στίχος είναι και μία μουσική φράση.\nΕδώ χρειάζεται πολλά εργασία, όχι να μεταφράσουμε το Υμνολόγιο της Εκκλησίας, αλλά να το ερμηνεύσουμε σε πολλές και συνεχείς ομιλίες. Το θέμα τώρα μας πηγαίνει αλλού, αλλά δεν θα πρέπει να διστάσουμε να ομιλήσουμε και για αυτό. Οι άνθρωποι στον καιρό μας έγιναν οκνηροί, για να μην πούμε, και αφιλότιμοι. Δεν θέλουνε να μάθουν γράμματα και βάλθηκαν μ’ όλες τους τις δυνάμεις να καταστρέψουν τα κείμενα. Όχι μόνο τα έξω, αλλά και τα εκκλησιαστικά. Τα πρώτα τα κατέστρεψαν ήδη και ετοιμάζονται να προχωρήσουν και στα δεύτερα. «Δεν καταλαβαίνουμε», φωνάζουν όλοι, «δεν καταλαβαίνουμε τίποτε απ’ ό, τι λέγεται στην Εκκλησία. Πρέπει να μεταφραστούν και η Αγία Γραφή και το Υμνολόγιο και η Θεία Λειτουργία». Ένα λόγος είναι αυτός, που όσο εύκολα λέγεται, τόσο δύσκολα μπορεί να πραγματοποιηθεί. Όλα μπορούν να μεταφραστούν φτάνει να βρεθούν οι κατάλληλοι άνθρωποι. Αλλά δεν μπορεί να μεταφραστεί το Υμνολόγιο, που με την όσο πιο καλή μετάφραση θα καταστραφεί. Η ζημιά τότε θα είναι πολύ μεγάλη, όχι στα υμνολογικά κείμενα, αλλά στην ψυχή των πιστών, που μεγάλωσαν και γέρασαν με ορισμένα ακούσματα και ανεξίτηλες μέσα τους εμπειρίες.\nΌμως μπορεί να γίνει κάτι άλλο και αυτό είναι στα ζητήματα κηρύγματος. Το πρόβλημα γενικά των εκκλησιαστικών κειμένων, και της θείας Γραφής και της Υμνολογίας και της Θείας Λειτουργίας δεν είναι ζήτημα γλώσσας, αλλά νοημάτων. Όταν αγνοούμε τα νοήματα των κειμένων, τα γεγονότα και τα πρόσωπα στα οποία αναφέρονται, τότε η οποιαδήποτε μετάφραση, όχι μόνο δεν μας βοηθεί αλλά και μας δυσκολεύει περισσότερο στο να τα καταλάβουμε. Το πρόβλημα λοιπόν δεν είναι να εξηγηθούν γλωσσικά τα κείμενα και να εισαχθούν στη λατρεία με μια νέα μορφή, αν αυτή μπορεί και συμφέρει να γίνει, αλλά μένοντας όπως είναι να ερμηνευθούν και να αναλυθούν νοηματικά. Αυτή είναι μια θετική υπηρεσία, που μπορούμε να προσφέρουμε στην Εκκλησία, αλλά είναι μια εργασία, που απαιτεί κόπο και υπομονή, με την προϋπόθεση πως όποιοι θα την καταπιαστούν θα είναι άνθρωποι της Εκκλησίας, άνθρωποι δηλαδή γεμάτοι από εκκλησιαστική παιδεία· να ξέρουν καλά την εκκλησιαστική ελληνική γλώσσα, την εκκλησιαστική τάξη, την εκκλησιαστική δογματική διδασκαλία, την ιερή ποίηση και μουσική. Το τελευταίο δεν είναι περιττή διακόσμηση, αλλά αναγκαία προϋπόθεση, γιατί τα υμνολογικά κείμενα είναι μέλη, δηλαδή ποίηση και μουσική μαζί.\nΑυτός είναι ο λόγος, για τον οποίο χρόνια τώρα στην Κοζάνη μας απασχολεί το υμνολογικό κήρυγμα. Για το ζήτημα του κηρύγματος θα ομιλήσουμε παρακάτω ειδικότερα, τώρα όμως βρίσκουμε την ευκαιρία να πούμε για το υμνολογικό κήρυγμα. Εικοσιπέντε χρόνια τώρα στον Μεγάλο Εσπερινό του Σαββάτου, προγραμματίζονται και γίνονται από τους θεολόγους ιερείς υμνολογικές ομιλίες. Ερμηνεύθηκαν έως τώρα τα απολυτίκια των οκτώ ήχων και των δεσποτικών και θεομητορικών εορτών, τα Κοντάκια των δεσποτικών και θεομητορικών εορτών, τα δοξαστικά των οκτώ ήχων, τα ένδεκα εωθινά και τα δοξαστικά των δεσποτικών και θεομητορικών εορτών. Στην εργασία και το είδος αυτό του κηρύγματος επιμένουμε, γιατί πιστεύουμε πως είναι ό, τι καλύτερο μπορεί να γίνει για προσπέλαση στη θεία λατρεία της Εκκλησίας. Παλαιότερα έγινε επίσης μια σειρά ομιλιών εισαγωγικών στις ιερές ακολουθίες της Εκκλησίας, τον Εσπερινό, τον Όρθρο, τη Θ. Λειτουργία κτλ.\nΤο θείον κήρυγμα\nΕίναι, νομίζουμε, καιρός να ομιλήσουμε και για το θείον κήρυγμα και μάλιστα σε σχέση με τη θεία λατρεία. Όσο κι αν μερικοί ανεξαρτητοποιούν το κήρυγμα, σαν μια σκέτη διδασκαλία σε οποιοδήποτε χώρο έξω από το ναό και σε οποιαδήποτε ώρα έξω από τη θεία λατρεία, η διακονία του λόγου είναι συνδεδεμένη με την προσευχή και την λατρεία της Εκκλησίας· «ημείς δε τη προσευχή και τη διακονία του λόγου προσκαρτερήσομεν» είπαν οι Απόστολοι. Ξέρουμε πόση εκτροπή έχει πάθει το κήρυγμα στον καιρό μας, αλλά και πόση αποτυχία σημειώνει με το να είναι λόγος κάθε άλλο παρά εκκλησιαστικός και ευαγγελικός. Η ηθικολογία και η πατριδολογία και η ψυχολογία και η κοινωνιολογία και η αρετολογική συνταγολογία δεν είναι οπωσδήποτε το κήρυγμα της Εκκλησίας. Το υμνολογικό κήρυγμα, συνδεδεμένο με τη θεία λατρεία, είναι το γνησιώτερο εκκλησιαστικό κήρυγμα, όταν σκεφτούμε ότι η υμνολογία είναι το άνθος της πατερικής θεολογίας και ο καλύτερος τρόπος με τον οποίο η Εκκλησία εκφράζει την πίστη της. Όλα τα άλλα με τα οποία συνήθως ασχολείται το σύγχρονο κήρυγμα ή είναι «εντάλματα ανθρώπων» ή τεχνολογία.\nΈπειτα το κήρυγμα στην Επαρχία μας εμείς επιμένουμε να είναι γραπτό. Δεν μας ενδιαφέρει τι μπορεί να λέγει η ομιλητική και ποιες είναι οι αντιλήψεις των πολλών ιεροκηρύκων, που μάλλον ενδιαφέρονται για την εντύπωση που θα κάνουν αυτοί οι ίδιοι στους ακροατές. Μας ενδιαφέρει, στη σημερινή μάλιστα εποχή που τόσο αυστηρά μας κρίνουν οι άνθρωποι, να ξέρουμε τι λέμε και τι κηρύττουμε στο λαό. Και δεν ξέρει κανείς τι κηρύττει, όταν δεν γράφει εκείνα που έχει να πει. Το γραπτό είναι ο καθρέπτης της σκέψης, αλλά και της συνείδησης, όταν βέβαια δεν γράφει κανείς ό, τι φτάσει, αλλά μελετά πολύ και σκέφτεται σοβαρά τι θα γράψει, για να το πει στους χριστιανούς. Έχουμε υπ’ όψιν μας πως οι ξένοι αποφεύγουν να μιλούν «από στήθους», αλλά σεβόμενοι τον εαυτό τους και τους ακροατές των και τον ιερό χώρο του ναού και την ώρα της θείας λατρείας, ομιλούν πάντα «από διφθέρας», κάνοντας ελεύθερη χρήση και εξοικειωμένοι με τα καθαρογραμμένα ενώπιόν τους χειρόγραφά τους. Όχι κρατώντας στα χέρια και ανεμίζοντας χαρτιά, αλλά τοποθετώντας τα χειρόγραφα με ευπρέπεια επάνω σε ειδικό αναλόγιο.\nΟι περισσότερες ιερές μητροπόλεις κυκλοφορούν περιοδικά έντυπα, με διάφορους περισσότερο ή λιγότερο επιτυχείς τίτλους. Δεν υπάρχει αμφιβολία ότι ο Τύπος είναι μία δύναμη της εποχής, την οποία και η Εκκλησία μπορεί και πρέπει να χρησιμοποιήσει. Αλλά πρέπει να ομολογήσουμε ότι το πράγμα δεν είναι πολύ εύκολο. Έχουμε συγκεντρώσει άπειρο υλικό για μια επιστημονική εργασία, για τα ελληνόγλωσσα εκκλησιαστικά, θεολογικά και θρησκευτικά περιοδικά, που κυκλοφορήθηκαν μέσα και έξω από την Ελλάδα από το 1833 μέχρι σήμερα. Άλλων τέτοιων περιοδικών έχουμε μόνο τους τίτλους, άλλων τουλάχιστον ένα φύλλο και πολλών πλήρεις σειρές. Έχουμε επομένως για το θέμα αυτό μια κάποια πείρα και μπορούμε να εκφέρουμε γνώμη. Πολλά από τα περιοδικά αυτά υπήρξαν αξιόλογα, τα περισσότερα όμως και βραχύβια και χωρίς άλλη πολλή σημασία, παρεκτός ότι έκαναν την παρουσία των ως φιλότιμες προσπάθειες, χωρίς όμως πολλή μελέτη και γνώση των πραγμάτων.\nΗ δημοσιογραφία είναι μεγάλη δύναμη, αλλά είναι και μεγάλη και δύσκολη τέχνη, και θα λέγαμε η εκκλησιαστική δημοσιογραφία ακόμη μεγαλύτερη και δυσκολότερη. Δεν μας ενδιαφέρει ούτε η θεολογική ούτε πολύ περισσότερο η θρησκευτική δημοσιογραφία, αλλά μόνο η εκκλησιαστική, ή ποιμαντική. Έχουμε λοιπόν σχηματίσει τη γνώμη ότι τα διάφορα εκκλησιαστικά περιοδικά, που εκδίδουν οι διάφορες μητροπόλεις δεν εξυπηρετούν και δεν εκπληρώνουν κάποιο σκοπό, εκτός από ένα δύο, που θα μπορούσαμε να ξεχωρίσουμε. Το μόνο εκκλησιαστικό ποιμαντικό έντυπο, που μπορεί να προσφέρει θετική υπηρεσία και να ωφελήσει πραγματικά είναι το γνωστό κήρυγμα, που δεν πρέπει να λείπει σε καμμία ιερά μητρόπολη. Όταν λέμε γραπτό κήρυγμα, εννοούμε υπεύθυνη και συνεπή εργασία, για να διαδίδεται ο λόγος του Θεού σε κάθε χωριό και σε κάθε σπίτι και να διαβάζεται κάθε Κυριακή σε κάθε εκκλησία. Το πράγμα είναι πολύ σπουδαίο και περισσότερο υπεύθυνο και δύσκολο απ’ ότι φαίνεται.\nΤα άλλα όλα περιοδικά έντυπα που εκδίδονται, επειδή κυρίως μας χρειάζονται τρεις σελίδες, για να δημοσιεύονται σ’ αυτές που και πόσες φορές ο μητροπολίτης λειτούργησε ή χοροστάτησε και ποιους λεγόμενους επίσημους δέχθηκε και πότε συνεδρίασε στον Παιδικό Σταθμό , στον Ερυθρό Σταυρό και στους Προσκόπους, είναι μάταιες προσπάθειες και χαμένοι κόποι και έξοδα. Υπηρετούμε ανελλιπώς τριάντα χρόνια τώρα και στην Τρίπολη και στην Κοζάνη το κήρυγμα και έχουμε προσωπική πείρα ποια είναι η σημασία και η αξία του πράγματος. Γι’ αυτό δεν διστάζουμε και τολμούμε να υποστηρίξουμε ότι συμφέρει να σταματήσουν τα περιοδικά και οι εφημερίδες και αντί για όλα αυτά η κάθε μητρόπολη να κυκλοφορεί μέσα στο λαό ένα γραπτό κήρυγμα με ανάλογο περιεχόμενο, γλώσσα και αριθμό αντιτύπων. Ούτε φαντάζεται κανείς πόσο πιάνει και ποια επίδραση έχει αυτό το πράγμα στους ανθρώπους, που κουράστηκαν να διαβάζουν και να ακούν διαρκώς ειδήσεις και σχόλια σε όλα τα μέσα της λεγομένης μαζικής ενημέρωσης.\nΤο γραπτό κήρυγμα είναι έργο προσωπικής ευθύνης, κόπου, υπομονής και ταπείνωσης. Με το τελευταίο εννοούμε ότι το γραπτό κήρυγμα να πληροφορηθεί ο κόσμος έξω από την επισκοπική επαρχία το έργο του επισκόπου. Αλλά ίσως αυτό κυρίως χρειάζεται, όχι να μάθει ο κόσμος τι καλά κάνουμε, αλλά οι άνθρωποί μας, οι άνθρωποι που είναι υπό την επισκοπική και ποιμαντική μας ευθύνη να τραφούν πνευματικά. Και είναι αλήθεια ότι δεν τρέφονται και δεν στηρίζονται οι άνθρωποι με τις ειδήσεις και τα σχόλια των εφημερίδων, αλλά με το λόγο του Θεού. Αυτό το λόγο πρέπει με κάθε τρόπο, είτε ως γάλα είτε ως στερεά τροφή να τον δώσουμε στο λαό, κι ένας τέτοιος τρόπος είναι το γραπτό κήρυγμα. Αυτό το πράγμα ή το δεχόμαστε ή δεν το δεχόμαστε, ή το πιστεύουμε ή δεν το πιστεύουμε. Αλλά είναι αλήθεια ότι όλοι έτσι το πιστεύουμε , αλλά ξεχνιόμαστε κι αντί να γράφουμε κήρυγμα του θείου λόγου, γράφουμε περιοδικά.\nΔεν αγνοούμε και περιμένομε εδώ σφοδρή διαμαρτυρία και αντίδραση, αλλ’ αυτό δεν μας τρομάζει. Πιστεύομε και διαπιστώνομε εκείνο που έγραψε πριν από εκατό χρόνια ο Απόστολος Μακράκης, ότι δηλαδή ο ελληνικός λαός είναι ο πιο αδίδακτος και ακατήχητος λαός. Ύστερα από εκατό χρόνια, που πιστεύεται πως έγινε πολλή εργασία στο κήρυγμα και την κατήχηση, συμβαίνει το ίδιο. Γι’ αυτό είναι ανάγκη να διδάξουμε το λαό, αλλά να τον διδάξομε λόγο Θεού και Ευαγγέλιο, εκκλησία και όχι απλώς θρησκεία. Το μεγάλο λάθος όλων είναι ότι αόριστα ομιλούμε για θρησκεία και για χριστιανισμό και όχι για Εκκλησία. Έτσι οι χριστιανοί μας είναι αθεμελίωτοι, γι’ αυτό και εύκολη λεία κάθε αιρετικής πλανεμένης διδασκαλίας. Δεν υπάρχει θρησκεία ούτε χριστιανισμός, αλλά Εκκλησία, αδελφότητα δηλαδή και σύναξη και Θεία Λειτουργία στο όνομα και το αίμα του Ιησού Χριστού. Αυτά τα πράγματα πρέπει να κηρύξουμε και να διδάξουμε.\nΌταν λέμε ότι η ψαλμωδία στην εκκλησία είναι παραδοσιακή μουσική, δεν εννοούμε ότι θα μείνουμε προσκολλημένοι στις παραδεδομένες μελωδίες, σαν να είναι δόγματα πίστεως. Αυτές τις μελωδίες θα τις προσαρμόσουμε σε μια σύγχρονη μουσική αντίληψη και θα τις παρουσιάσουμε σε μια μορφή, που απαιτεί το μουσικό αίσθημα του καιρού μας. Δεν μπορούμε να αγνοούμε τη σύγχρονη μουσική πραγματικότητα και να επιμένουμε σε σχήματα και μορφές των περασμένων αιώνων. Και η ομιλία και η ενδυμασία και οι τρόποι ζωής των ανθρώπων άλλαξαν· πως λοιπόν μπορούμε σε μερικά πράγματα, που δεν είναι βέβαια δόγματα και άρθρα πίστεως, να μένουμε αμετακίνητοι και απροσάρμοστοι; Η Εκκλησία είναι συντηρητικός θεσμός παράδοσης, αλλά δεν είναι οργανισμός πεθαμένος και νεκρός.\nΠως αναπτύχθηκε άλλωστε η υμνογραφία και η υμνολογία στην Εκκλησία; Θα είμαστε πολύ αφελείς να πούμε ότι από την εποχή των αγίων Αποστόλων έψαλλαν στην Εκκλησία όσα εμείς σήμερα ψάλλουμε και όπως τα ψάλλουμε. Οι μεγάλοι Πατέρες σ’ αυτό το σημείο υπήρξαν τολμηροί, με πολλή γνώση βέβαια των πραγμάτων και σύνεση. Αλλ’ αυτό πρέπει να κάνουμε κι εμείς, σε μια εποχή πολύ κρίσιμη για την Εκκλησία και για την πίστη. Να μελετήσουμε καλά τα πράγματα και με σύνεση να πάρουμε αποφάσεις. Όχι απλώς να πούμε τι πρέπει να γίνει , αλλά να το τολμήσουμε και να το θέσουμε σε εφαρμογή.\nΚαι πρώτο που θα πρέπει να γίνει, είναι να αρχίσουμε να διαφωτίζουμε και να ενημερώνουμε το λαό. Να του πούμε τι ακριβώς είναι ανάγκη να γίνει και τι εμείς, σαν υπεύθυνοι ποιμένες της Εκκλησίας, αισθανόμαστε πως έχουμε χρέος να κάνουμε. Δεν είναι αρκετό να καταλάβουμε εμείς ο πράγμα, είναι ανάγκη να το καταλάβει και ο λαός, και ο λαός θα καταλάβει, αν εμείς τον διδάξουμε με υπομονή και συγκατάβαση. Γιατί αυτό δυστυχώς συμβαίνει, ή δεν διδάσκουμε το λαό ή κι αν αποφασίσουμε να τον διδάξουμε , δεν ξέρουμε τον τρόπο. Είναι η κακή αντίληψη, που μορφώσαμε ως ποιμένες του λαού και πιστέψαμε πως είμαστε αφεντικά στην Εκκλησία, χωρίς να έχουμε την υποχρέωση να ρωτάμε κανέναν. Κι αν δεν μπορούμε να καταλάβουμε τα πράγματα εκκλησιολογικά στην ουσία τους, τουλάχιστον ας διδαχθούμε από τη ζωή, όπου οι άνθρωποι δεν ανέχονται πια δεσποτισμούς.\nΤο ποια και πόση είναι η καλλιτεχνική αξία και η παραδοσιακή γνησιότητα των αναρίθμητων Χερουβικών και Κοινωνικών και «Άξιον εστίν…», που γεμίζουν τις διάφορες μουσικές συλλογές, αυτό ας το ερευνήσουν και ας το βρει η Μουσικολογία. Η Εκκλησία όμως θέλει ιερή μουσική για τη θεία λατρεία και πάντως ούτε τα πορίσματα της Μουσικολογίας μπορεί να περιμένει ούτε είναι υποχρεωμένη οπωσδήποτε να τα κάνει δεκτά. Η επιστήμη δεν είναι πάντα και ζωή, και είναι αλήθεια ότι η πίστη και η λατρεία της Εκκλησίας είναι ζωή. Παράλληλα προς τους μουσικολόγους πρέπει να εργαστούν και οι ποιμένες της Εκκλησίας, ως μουσικοί και καλλιτέχνες, που θα οργανώσουν τη θεία λατρεία επάνω σε ανακαινισμένες παραδοσιακές βάσεις! Που θα ανακαινίσουν τη θεία λατρεία επάνω σε παραδοσιακές βάσεις! Αυτό δεν είναι πάρεργο για τους ιερούς ποιμένες, είναι ζήτημα επείγον της Εκκλησίας, περισσότερο από την κοινωνική δραστηριότητα, προς την οποία έχουν στρέψει την προσοχή τους πολλοί από τους πρεσβυτέρους και επισκόπους.\nΠρέπει να ξεκινήσουμε από τη βασική αρχή ότι η ψαλμωδία της εκκλησίας είναι μονόφωνο χορικό ή ομαδικό άσμα, που για τις καταστάσεις των καιρών κατάντησε μονωδία στην ευθύνη και την πρωτοβουλία ενός ψάλτη. Αλλά για να ξαναγυρίσουμε στην ομαδική ψαλμωδία, πρέπει να απλουστευτούν οι μελωδίες και να απαλλαγούν από το φόρτο των καλλωπισμών της μονωδιακής δεξιοτεχνίας. Αν μας ενδιαφέρει η βυζαντινή παράδοση, πρέπει να δεχθούμε ότι όσο πιο απλή και αδρή είναι μία εκκλησιαστική μελωδία, τόσο περισσότερο εγγυάται για τη βυζαντινή της πατρότητα. Όταν όμως λέμε για συμμετοχή του λαού στην ψαλμωδία, αυτό το νοούμε υπό ορισμένους όρους και κυρίως ομιλούμε για συμψαλμωδία στη Θεία Λειτουργία. Στον Εσπερινό και στον Όρθρο το πράγμα δεν είναι και τόσο εύκολο με τη μεγάλη ποικιλία των ύμνων και των μουσικών ήχων. Η Οκτώηχος βέβαια δεν μπορεί να καταργηθεί, αν και κάθε ήχος μπορεί να πάρει σαφή και συγκεκριμένη μορφή. Κυρίως όμως η συμμετοχή του λαού είναι στα ακροτελεύτια των ύμνων, τα οποία χάνονται και στον Εσπερινό και στον Όρθρο.\nΣτη Θεία Λειτουργία ο λαός κάλλιστα μπορεί να ψάλλει το «Κύριε ελέησον», το «Αμήν», «ταις πρεσβείαις…», το «Άγιος ο Θεός…», το «Αλληλούια» και όλα τα άλλα, στα οποία στα οποία ο κανονάρχης ή ο ψάλτης θα εκφωνεί στον κατάλληλο τόνο και καθαρά τους στίχους. Εκείνο που γίνεται τώρα, όπου ο ψάλτης ψέλνει τα εφύμνια χωρίς τους στίχους, το «Κύριε ελέησον» σε ρυθμό εμβατηρίου, το «Άγιος ο Θεός…» και μάλιστα το «Δύναμις» σε τρόπο τουρκικού αμανέ, και το «Αλληλούια» σχεδόν το παραλείπει, όλα αυτά είναι απαράδεκτα σε μια σεμνή και ιεροπρεπή τελετουργία. Και είναι φυσικό σ’ αυτά να μην μπορεί να συμψάλει ο λαός. Τα παρακάτω στη Θεία Λειτουργία, τα λεγόμενα δηλαδή λειτουργικά είναι ή πρέπει να είναι τόσο απλά, σύμφωνα με την παράδοση του πατριαρχικού τυπικού και τις αλλεπάλληλες εγκυκλίους και οδηγίες, ώστε να περιορίζονται σε μια εμμελή απαγγελία. Και λυπάται κανείς πραγματικά και αγανακτεί, όταν διαπιστώνει να χάνεται ολωσδιόλου η μεγάλη ευχή της Αναφοράς μέσα σε κραυγές και κορώνες του ψάλτη στα κρισιμότερα και ιερότερα σημεία της τελετουργίας.\nΑλλά, όταν ομιλούμε για εκκλησιαστική ψαλμωδία, δεν πρέπει να λησμονούμε την ανάγκη της μεταγραφής των μελωδιών στο πεντάγραμμο. Η βυζαντινή μουσική γραφή είναι βέβαια, καθώς και οι ξένοι το ομολογούν, ένα από τα εξοχώτερα ελληνικά επινοήματα, αλλά τώρα δεν μας εξυπηρετεί. Η διεθνής μουσική γραφή είναι η λεγόμενη ευρωπαϊκή, δηλαδή το πεντάγραμμο, και όλοι πια λίγο πολύ μπορούνε να διαβάσουνε στο πεντάγραμμο πέντε νότες. Τη βυζαντινή ή αγκιστροειδή μουσική γραφή δεν την διαβάζουν πια παρά μόνο κάποιοι από τους ψάλτες, οι δε ιερείς όλοι σχεδόν την αγνοούν. Έπειτα η βυζαντινή γραφή, όσο κι αν είναι τέλεια, έχει πολλές ασάφειες, που μόνο με τη μεταγραφή των μελών στο πεντάγραμμο θα τις αποφύγουμε. Αμέσως γεννάται το ερώτημα αν είναι δυνατή αυτή η μεταγραφή, και είναι πολλοί που επιμένουν πως είναι αδύνατη, χωρίς να καταστραφούν οι μελωδίες. Αλλά είμαστε σε θέση να ξέρουμε ότι πολύ καλά και άριστα μεταγράφονται στο πεντάγραμμο οι καθαρές βυζαντινές μελωδίες, εκείνες που αντιπροσωπεύουν τη γνήσια μουσική της εκκλησιαστικής μελωδίας, και όχι τα θεωρητικά μεν ορθά, αλλά ακουστικά αμφίβολα μουσικά διαστήματα.\nΟ περισσότερος λόγος επάνω στο θέμα αυτό δεν αφορά σε εμάς, αλλά στους μουσικολόγους. Εμείς ακολουθώντας το παράδειγμα της ρουμανικής ορθόδοξης Εκκλησίας, ό, τι τολμήσαμε να γράψουμε το γράψαμε σε διπλή γραφή. Όχι στην αριστερή σελίδα το βυζαντινό και στη δεξιά το ευρωπαϊκό, αλλά σε δύο οριζόντιες παράλληλες γραμμές, επάνω το βυζαντινό και κάτω αντίστοιχα το ευρωπαϊκό. Αυτός είναι ένας άριστος τρόπος έκδοσης των μουσικών κειμένων, που μαζί με τα άλλα βοηθάει στη συγκριτική μελέτη των δύο μουσικών γραφών. Έτσι εκδίδουν τα μουσικά βιβλία της Εκκλησίας οι Ρουμάνοι, που εξακολουθούν να ψάλλουν βυζαντινά και να μεταχειρίζονται τη βυζαντινή μουσική γραφή. Με αυτό τον τρόπο από χρόνια τώρα μεταγράψαμε διακόσιους ύμνους της Εκκλησίας μας, απολυτίκια, κοντάκια, προσόμοια, καταβασίες, δοξαστικά κ.α., τα οποία όμως μένουν ανέκδοτα, όχι μόνο για την έλλειψη χρημάτων, αλλά και για τεχνικούς τυπογραφικούς λόγους· για τη βυζαντινή γραφή υπάρχουν τυπογραφικά στοιχεία, αλλά δεν υπάρχουν τυπογράφοι· για την ευρωπαϊκή γραφή χρειάζονται σχεδιαστές και κλισσέ.\nΟι ψάλτες έκαναν πολλή ζημιά στην Εκκλησία και πρέπει εδώ για πάντα να ξεκαθαρίσουμε τα πράγματα. Πρώτα-πρώτα ότι δεν κατάλαβαν πως είναι κατώτεροι κληρικοί, αλλά μάλλον βλέπουν τον εαυτό τους ο καθένας τάχα πως είναι καλλιτέχνες. Από εδώ και πέρα όλα καταστρέφονται στη θεία λατρεία. Και στην ψαλμωδία. Οι άνθρωποι μπορεί να είναι μουσικοί, μπορεί να έχουν σπουδές, μπορεί να είναι πράγματι καλλίφωνοι και πολλοί από αυτούς και ευσεβείς άνθρωποι. Ένα όμως λείπει σχεδόν από όλους, η μουσική αντίληψη. Δεν ξέρουν ποια είναι η θέση τους στη λατρεία και γενικά γιατί ψάλλουμε στην Εκκλησία. Σχεδόν όλοι χρησιμοποιούν το στασίδι τους, για να προβάλουν τον εαυτό τους, επειδή νομίζουν ότι η μουσική στην Εκκλησία είναι σκοπός και ότι ψάλλουμε επειδή μας αρέσει η μουσική ή για να προκαλέσουμε το ενδιαφέρον των ανθρώπων και να τους φέρουμε στην Εκκλησία. Όλα αυτά είναι παρεξηγήσεις και πλάνες που μας απομακρύνουν από το πνεύμα της ορθόδοξης λατρείας.\nΟ Μέγας Βασίλειος, ερμηνεύοντας τον πρώτο ψαλμό, μας λέγει γιατί ψάλλουμε στην εκκλησία και ο άγιος Χρυσόστομος και οι ιεροί Κανόνες μας λένε πως πρέπει να ψάλλουμε. Αλλά οι ψάλτες μετατοπίζουν το κέντρο της θείας λατρείας και μεταβάλλουν τις ιερές ακολουθίες και τη Θεία Λειτουργία σε μουσικές επιδείξεις ή, να το πούμε έτσι, σε ρεσιτάλ. Και μακάρι να ήταν πραγματικά μουσικές επιδείξεις και να άκουγε κανείς κάθε φορά κάτι σπουδαίο και εκλεκτό. Αλλά ό,τι ξενότροπο και αντεκκλησιαστικό αποθησαυρίστηκε στις μουσικές συλλογές, ως τάχα παραδοσιακή και βυζαντινή μουσική, με την αξίωση να ακούεται στην Εκκλησία, ως ιερή μουσική της λατρείας. Τι οφείλει η εκκλησία, τι χρεωστούν οι χριστιανοί να ταλαιπωρούνται δύο ώρες όρθιοι, όσο διαρκεί το συντομότερο ο Όρθρος και η Θεία Λειτουργία κάθε Κυριακή, ακούοντας κακόγουστες μελωδίες εκτελούμενες κατά το χειρότερο τρόπο; Γιατί να μην τολμήσουμε εδώ μια επιβαλλόμενη μεταρρύθμιση ή μάλλον ανακαίνιση της θείας λατρείας; Να επανέλθουμε σε ένα παλαιότερο και γνησιώτερο τρόπο ψαλμωδίας, να απλουστεύσουμε το ιερό άσμα και προ παντός να το παραδώσουμε στο λαό; Πως έχουμε την αξίωση ο λαός να παρακολουθεί αμέτοχος τη θεία λατρεία, να μην καταλαβαίνει τίποτε από τα λόγια και τη μουσική των ιερών ύμνων και να εξακολουθεί να έρχεται στην Εκκλησία και καρτερικά να μας ακούει;\nCategory: Μενού / Ομιλίες


Επιστροφή στην Ευρώπη για Εσιέν σε ομάδα... έκπληξη - Contra.gr - Live Sports Magazine\nΧΡΗΣΤΟΣ ΠΕΤΟΣ ΤΕΛ. ΑΝΑΝΕΩΣΗ: 19 Ιουν. 2018 | 11:54\nΜετά την περιήγησή του στο Ινδονησιακό πρωτάθλημα, ο Μάικλ Εσιέν φέρεται πως ετοιμάζεται να κάνει το... come back σε γνωστό ευρωπαϊκό σύλλογο. Ή μήπως όχι;\nΈτοιμος για την επιστροφή στα ευρωπαϊκά πρωταθλήματα μοιάζει πως είναι ο Μάικλ Εσιέν, ο οποίος για έναν χρόνο αγωνίστηκε στο Ινδονησιακό πρωτάθλημα με την Περσίμπ Μπαντούνγκ.\nΣύμφωνα με τα ΜΜΕ της Ρουμανίας, ο 35χρονος πρώην άσος του Παναθηναϊκού βρίσκεται στο στόχαστρο της Κλουζ, η οποία συμμετέχει στα προκριματικά του Champions League.\nΌχι μόνον αυτό, αλλά τον φέρνουν και μια ανάσα μακριά απ' τους πρωταθλητές Ρουμανίας. Πάντως, ο τεχνικός διευθυντής του συλλόγου Μπόγνταν Μάρα (πρώην παίκτης Ηρακλή και Ξάνθης) τοποθετήθηκε επί του θέματος και ανέτρεψε τα δεδομένα λέγοντας:\n"Δεν νομίζω πως ο Εσιέν θα μπορούσε να έρθει στην Κλουζ. Περισσότερες πιθανότητες θα έδινα στους Κονσταντίν Μπουντέσκου και Κριστιάν Σαπουνάρου, παρά σε εκείνον". Κίνηση τακτικής; Θα δείξει πολύ σύντομα...


Είναι πολύ σημαντικό για να κατανοήσετε πώς δουλεύει το Φενγκ Σουι να αντιληφθείτε πρώτα τα πάντα σε σχέση με αυτή την ενέργεια που θέλει να εξισορροπήσει. Δεν έχετε αναρωτηθεί πολλές φορές για την ενέργεια που εκπέμπουν κάποια άτομα που είναι δίπλα σας, ή ο χώρος μέσα στον οποίο βρίσκεστε;\nΥπάρχουν κάποιες ενέργειες που ταιριάζουν με τη δική σας, αλλά δυστυχώς υπάρχουν και κάποιες άλλες που λειτουργούν εναντίον σας. Εάν δεν ταιριάζετε με την ενέργεια ενός ατόμου ή ενός χώρου, οπουδήποτε κι αν βρεθείτε, το καλύτερο είναι να προσπαθήσετε να απομακρυνθείτε όσο το δυνατόν πιο γρήγορα, εφόσον δεν μπορείτε να την αλλάξετε.\nΚαι μπορεί την ενέργεια ενός άλλου ατόμου να μη μπορείτε να την αλλάξετε, αλλά του προσωπικού σας χώρου;\nΣίγουρα, αρκεί να προσπαθήσετε και να βαδίσετε σύμφωνα με τις αρχές του Φενγκ Σούι.\nΠως ρέει η ενέργεια στο ανθρώπινο σώμα;\nΗ ενέργεια τσι ρέει στο ανθρώπινο σώμα μέσω διάφορων καναλιών.\nΑυτά λέγονται μεσημβρινοί και δρουν όπως και τα αιμοφόρα αγγεία μας. Όλη αυτή η ενέργεια διαχέεται στο σώμα μέσα από επτά κεντρικά σημεία που ονομάζονται τσάκρας και εκτείνονται από δέκα εκατοστά έως και ένα μέτρο από το δέρμα μας.\n- Το πρώτο τσάκρα βρίσκεται στην κορυφή του κεφαλιού,\n- Το δεύτερο τσάκρα στον μεσεγκέφαλο,\n- Το τρίτο τσάκρα στο λαιμό,\n- Το τέταρτο τσάκρα στην καρδιά,\n- Το πέμπτο τσάκρα στο στομάχι,\n- Το έκτο τσάκρα στον ομφαλό,\n- Το έβδομο τσάκρα στα όργανα αναπαραγωγής.\nΑπό αυτά τα επτά τσάκρας εκτείνονται και δεκατέσσερα μονοπάτια ενέργειας\nΑυτά είναι οι μεσημβρινοί.\nΑυτοί ρέουν κατά μήκος του κορμού μας, του κεφαλιού, των χεριών και των ποδιών.\nΌπως αντίστοιχα το αίμα μεταφέρει οξυγόνο και θρεπτικά συστατικά στο σώμα μας, έτσι και η ενέργεια τσι μεταφέρει όνειρα, σκέψεις και συναισθήματα.\nΣυνεπώς όλα αυτά που σκεφτόμαστε και που νιώθουμε για πρόσωπα, χώρους και καταστάσεις που υπάρχουν γύρω μας, επιδρούν άμεσα στα κύτταρα του σώματός μας.\nΕίναι πολύ σημαντικό λοιπόν να σκεφτόμαστε θετικά, να έχουμε θετικά άτομα γύρω μας και να ζούμε σε ένα περιβάλλον που να δρα θετικά επάνω μας.\nΑλλάζοντας τους ανθρώπους που είναι δίπλα μας, το σπίτι, την πόλη ή γενικότερα τον τόπο που ζούμε και εργαζόμαστε, μπορούμε να αλλάξουμε θετικά ή αρνητικά και τη δική μας ενέργεια τσι, να γίνουμε περισσότερο ευτυχισμένοι ή δυστυχισμένοι, πλούσιοι ή φτωχοί.\nΠοιοι παράγοντες επηρεάζουν την ενέργεια τσι\nΟι παράγοντες που επηρεάζουν την ενέργεια τσι που υπάρχει ή εισέρχεται στο σώμα μας είναι οι άνθρωποι γύρω μας, τα ρούχα που φοράμε, ο καιρός, οι τροφές, το περιβάλλον που κινούμαστε, ζούμε ή εργαζόμαστε μέσα σ’ αυτό.\nΌλα τα όντα της φύσης συμμετέχουν στην ενεργειακή ροή του τσι, και δίχως αυτό δεν θα υπήρχε ζωή.\nΌλη αυτή η ζωτική ενέργεια θα πρέπει να βρίσκεται συνεχώς σε αρμονία και ισορροπία για να μπορεί να ρέει δίχως κανείς να την εμποδίζει.\nΑν κάποια ενέργεια μέσα στο ανθρώπινο σώμα μπλοκάρει, τότε θα υπάρξει μια δυσλειτουργία, μια ψυχική ή σωματική ασθένεια.\nΤο ίδιο συμβαίνει και στο περιβάλλον ή στο χώρο μας.\nΑν η ενέργεια μπλοκάρεται από διάφορους παράγοντες τότε οι άνθρωποι που περνούν, ζουν ή εργάζονται μέσα στο χώρο αυτό, θα αντιμετωπίσουν ποικίλα προβλήματα.\nΜε μικρές αλλαγές στη διαμόρφωση του χώρου, στα χρώματα, στα σχέδια, στα υλικά και άλλα πολλά σημαντικά στοιχεία, μπορούμε να ξεμπλοκάρουμε την ενέργεια τσι και να νιώσουμε περισσότερη θετική ενέργεια μέσα στο χώρο που βρισκόμαστε.\nΜΠΕΙΤΕ ΠΑΡΑΚΑΤΩ ΣΤΗ 2η ΣΕΛΙΔΑ ΤΟΥ ΑΡΘΡΟΥ ΑΥΤΟΥ ΚΑΙ ΔΕΙΤΕ ΠΩΣ ΜΠΟΡΕΙΤΕ ΝΑ ΜΕΤΑΒΑΛΕΤΕ ΤΗΝ ΠΡΟΣΩΠΙΚΗ ΕΝΕΡΓΕΙΑ ΤΣΙ ΚΑΙ ΟΧΙ ΜΟΝΟ…\n- Η τεχνη του Φενγκ Σουι – Πώς θα το γνωρίσετε καλύτερα - Tα πρώτα βήματα για να δείτε πού στηρίζεται όσοι δεν το ξέρετε και πώς λειτουργεί\n- Συμβουλες Φενγκ Σουι για να προσελκίσετε τον ρομαντισμο και την αγαπη – Πώς να τα πάτε πολύ καλύτερα στον ερωτα\n- Φυτα όπου σύμφωνα με το Φενγκ Σουι μπορούν να σας βοηθήσουν να δημιουργήσετε ένα πιο ήρεμο και πιο θετικο σπιτι